Air pasang: Enam beranak bermalam dalam kereta

SANDAKAN: Bimbang laluan ke rumahnya terjejas akibat fenomena air pasang di sebuah perkampungan atas air di sini, sebuah keluarga enam beranak mengambil langkah bermalam dalam kereta sebagai langkah keselamatan malam tadi.

Riden Abdul Mutalib, 43, berkata, dia sekeluarga keluar rumah yang berkedudukan hampir dengan kawasan darat di Kampung Forest kira-kira 9 malam apabila mendapati paras air laut mulai meningkat.

“Kami risau jambatan (ke rumah) roboh nanti, susahlah kami turun (keluar rumah).

“Sudahlah banyak rumah di laut sudah roboh (malam Sabtu lepas). Jadi, tiada lampu di sana,” katanya ketika ditemui di kampung itu.

Riden berkata, dia sekeluarga memilih untuk tidak berpindah ke pusat pemindahan sementara (PPS) di Sekolah Kebangsaan Sungai Anib 2 kerana mahu menyelamatkan barang lain milik keluarganya tetapi pihak keselamatan hanya membenarkannya pulang ke rumah apabila paras air telah surut.

“Mana yang kita boleh selamatkan, kita selamatkanlah… kita sangkakan tiada lagi air pasang kembali begini dalam,” katanya.

Seorang lagi penduduk Kampung Forest Zulaikah Ali, 23, berkata, dia sekeluarga juga memilih tidak berpindah ke PPS malam tadi sebaliknya menumpang rumah saudara yang berada pada paras kedudukan tinggi.

Jelasnya, insiden pecah masuk rumah di kawasan itu menjadi kebimbangan penduduk setiap kali sesuatu bencana berlaku.

Meskipun rumahnya tidak terjejas teruk oleh air pasang, dia berkata bekalan elektrik di kampung itu dimatikan sebagai langkah keselamatan susulan kejadian Sabtu lepas manakala seorang bapa saudaranya bertindak tinggal untuk menjaga rumah bagi mengelakkan pihak tidak bertanggungjawab mengambil kesempatan.

Pada malam 24 Disember lepas, kira-kira 100 rumah di Kampung Forest roboh akibat fenomena air pasang besar.

Setakat ini, sebanyak 684 orang melibatkan 122 keluarga ditempatkan di PPS SK Sungai Anib 2. – BERNAMA


Pemangku Raja Pahang berkenan BN dan PH bentuk kerajaan negeri, Wan Rosdy sebagai MB

KUANTAN: Pemangku Raja Pahang Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah, telah memperkenankan pembentukan Kerajaan Negeri Pahang daripada Barisan Nasional (BN) dan Pakatan Harapan (PH).

Pengelola Bijaya Diraja Sultan Pahang, Datuk Ahmad Khirrizal Ab Rahman berkata, baginda juga berkenan, untuk melantik Datuk Seri Wan Rosdy Wan Ismail yang merupakan Pengerusi BN negeri sebagai Menteri Besar.

Lantikan itu dibuat berdasarkan kuasa yang diperuntukkan kepada Raja Pemerintah yang dinyatakan dalam Bahagian II, Perkara 3 (1) Undang-Undang Tubuh Kerajaan Pahang.

“Majlis pengurniaan surat cara lantikan dan mengangkat sumpah jawatan Menteri Besar akan diadakan pada 11 pagi Isnin, 28 November di Balairung Seri, Istana Abu Bakar di Pekan,” katanya menerusi kenyataan di sini hari ini.

Ahmad Khirrizal juga menyatakan Tengku Hassanal telah berkenan menerima menghadap dan mendengar cadangan, usul serta hasrat kepimpinan parti-parti politik yang terlibat, susulan keputusan Pilihan Raya Umum ke-15 (PRU15), sebelum membuat keputusan tersebut.

Pelantikan Menteri Besar itu mengakhiri kemelut politik yang berlaku di Pahang, yang menyaksikan Dewan Undangan Negeri (DUN) Pahang tergantung buat kali pertama, selepas tiada parti politik yang memperoleh majoriti mudah iaitu 22 kerusi pada pilihan raya umum itu.

Pada PRU15, BN memperoleh 16 kerusi DUN, kurang satu berbanding Perikatan Nasional (PN), manakala PH mendapat lapan kerusi. Secara keseluruhan terdapat 42 kerusi di DUN Pahang.

Pengundian bagi DUN Tioman telah ditangguhkan dan akan berlangsung pada 7 Disember ini, susulan kematian calon PN Md Yunus Ramli, 61, pada 3.30 pagi hari pengundian PRU15 19 November lepas, dipercayai akibat serangan jantung.

Keputusan DUN Tioman bagaimanapun tidak memberi kesan kerana tiada parti akan memperoleh majoriti mudah daripada keputusan tersebut. – BERNAMA


Shah Firdaus raih perak keirin di Kaherah

KUALA LUMPUR: Jaguh berbasikal trek negara, Muhammad Shah Firdaus Sahrom merangkul pingat perak acara keirin lelaki di Kejohanan Piala Negara-Negara Kesatuan Berbasikal Antarabangsa (UCI) di Kaherah, Mesir semalam (Khamis).

Menerusi laman sesawang kejohanan, https://www.uci.org/, pemenang pingat gangsa Sukan Komanwel Birmingham 2022 itu menamatkan saingan di tempat kedua dengan perbezaan masa +0.057 saat (s) di belakang wakil Jepun Shinji Nakano dalam aksi final berlangsung di Velodrom Antarabangsa Kaherah.

Nakano yang mencatat masa 10.613s meraih emas manakala pingat gangsa dibawa pulang rakan senegaranya Kaiya Ota yang mencatat masa 10.686 saat.

Kejohanan yang bermula pada Rabu itu berakhir hari ini dan akan beralih ke Milton, Kanada pada 20 hingga 23 April ini. – BERNAMA


Surat larang Abdul Hadi masuk Saudi disahkan palsu

SEPANG: Kenyataan yang tular mendakwa kononnya Presiden PAS, Tan Sri Abdul Hadi Awang dilarang keras untuk memasuki Arab Saudi disahkan adalah palsu.

Perkara itu dimaklumkan Menteri di Jabatan Perdana Menteri (Hal Ehwal Agama), Datuk Dr. Mohd. Na’im Mokhtar yang menerima pengesahannya daripada Kedutaan Arab Saudi.

“Saya sudah menghubungi Timbalan Duta Besarnya di Kuala Lumpur, Dr. Saleh Ali Ismail Bedaiwi yang mengesahkan ia sebagai tidak benar,” katanya kepada pemberita selepas menyambut kepulangan kumpulan terakhir jemaah haji negara ini di Lapangan Terbang Antarabangsa Kuala Lumpur (KLIA), hari ini.

Semalam, tular surat yang kononnya diterbitkan Kementerian Luar Arab Saudi di Riyadh bertarikh semalam mendakwa pemimpin pembangkang tersebut tidak lagi dibenarkan memasuki negara berkenaan kerana mengamalkan ideologi ekstrem dan menyokong gerakan Syiah.

Terdahulu, Wisma Putra turut mengesahkan kandungan surat layang itu sebagai palsu.

Mengulas lanjut, Mohd. Na’im berkata, beliau tidak mengetahui sama ada penyebaran surat palsu itu ada kaitan dengan kempen Pilihan Raya Negeri (PRN) ketika ini, namun menyifatkan kaedah sebegini tidak sihat.

Justeru, beliau mengajak semua parti politik termasuk calon bertanding agar berkempen secara berhemah tanpa fitnah, sebaliknya lebih menyampaikan agenda parti terhadap kemajuan masyarakat setempat.

Beliau turut menyeru jentera kempen parti supaya tidak pula menjatuhkan maruah lawan dengan naratif negatif sehingga boleh memecahbelahkan kesatuan rakyat, lapor Utusan.

Abdul Hadi pernah dilantik sebagai Duta Khas ke Timur Tengah ketika era pentadbiran Tan Sri Muhyiddin Yassin meliputi 18 buah negara di rantau Asia Barat dan Afrika Utara.

Author

Media Variasi

View all posts

View all posts


Bapa jadi miskin, terabai lepas serah harta pada anak

KUALA LUMPUR: Sebelum ini, Selangor dicadang mewujudkan enakmen yang memperuntukkan hukuman terhadap anak-anak yang mengabaikan ibu bapa berusia.

Perkara itu susulan ramai warga emas khususnya di Rawang berdepan kesukaran meneruskan kehidupan kerana diabai anak-anak termasuklah dalam kalangan golongan berkemampuan.

Undang-undang berkaitan pengabaian ibu bapa bukanlah perkara baharu, malah negara jiran, Singapura telah melaksanakan perkara tersebut.

Kali ini, seorang bapa yang mengalami angin ahmar, memfailkan tuntutan nafkah terhadap anak-anaknya selepas masing-masing didakwa gagal menjalankan tanggungjawab sebagaimana seorang anak terhadap ayah.

Bapa tersebut dikenali Daut @ Kassim Jali, mempunyai status jutawan sebelum ini apabila memiliki tiga stesen minyak, ladang sawit, pusat ternakan ayam serta beberapa aset dan memiliki tujuh orang anak.

Bagaimanapun, malang tidak berbau apabila sebaik sahaja dia mengagihkan seluruh harta kepada tujuh orang anaknya yang berusia 41 tahun sehingga 58 tahun, dia seolah-olah ‘terbiar’ begitu sahaja oleh mereka.

Daut mendakwa, kesemua anaknya bukan sahaja “lupa daratan” malah turut mengabaikan tanggungjawab terhadap dirinya sehingga terpaksa mengharapkan belas ihsan daripada anak-anak tiri serta isteri keduanya yang tinggal di Masjid Tanah.

“Saya kesal kerana anak-anak meminggirkan saya, nafkah sara hidup saya pun mereka tidak beri, bagaimana saya hendak menyara kehidupan saya sedangkan saya amat memerlukan kos untuk rawatan kesihatan saya,” katanya.

“Saya tidak mempersoalkan terhadap apa yang telah diberikan kepada anak-anak, cuma rasa kecewa, macam ini rupanya balasan kepada saya,” luahnya lagi.

Menurut Daut, sudah hampir dua tahun anak-anaknya tidak menziarahi dirinya bahkan ketika beliau ingin mengerjakan umrah.

Daut pernah memfailkan tuntutan nafkah terhadap anak-anaknya itu di Mahkamah Tinggi Syariah Melaka dan berjaya memperolehi hak untuk menguruskan ladang ternakan ayam di atas dua lot tanah.

Walau bagaimanapun, anak-anaknya telah mengambil kedua-dua lot tanah tersebut dan juga perniagaan ayam menyebabkan beliau kini tiada lagi sumber kewangan.

“Justeru itu, beliau akan memfailkan tuntutan nafkah terhadap tiga orang anaknya yang berjumlah RM3,925 sebulan setiap seorang sehingga akhir hayatnya,” kata peguamnya.

Author

Tun Puteh Wanti

View all posts

View all posts


UCL: Barcelona tersingkir, kecundang di tangan Bayern 3-0

FC BARCELONA tersingkir daripada saingan Liga Juara-Juara Eropah (UCL) setelah tewas 3-0 kepada Bayern Munich dalam perlawanan di Stadium Camp Nou, awal pagi tadi.

Kemenangan besar Inter Milan ke atas Viktoria Plezen 4-0 membawa Barcelona tercicir dari pusingan pertama dan akan bersaing di Liga Europa.

Dua gol Bayern Munich yang dihasilkan oleh Sadio Mane dan Eric Maxim Choupo-Moting pada babak pertama perlawanan ternyata mengecewakan 84,000 penyokong tuan rumah.

Gol ketiga dijaringkan oleh pemain pertahanan, Benjamin Pavard yang membawa rekod kemenangan Bayern Munich ke atas Barcelona dalam enam perlawanan berturut-turut.

Kemenangan itu amat cemerlang buat Bayern Munich yang mengekalkan rekod kemenangan 100 peratus dalam saingan kumpulan C serta mengesahkan kedudukan selaku juara kumpulan yang membawa kemaraan mereka ke pusingan seterusnya dengan bergaya.

Author

Mohamad Fitri Hazim Hazam

View all posts

View all posts


PRN: 53 tawaran manifesto Perpaduan Selangor untuk lima tahun

SHAH ALAM: Pakatan Harapan (PH) dan Barisan Nasional (BN) Selangor melancarkan ‘Tawaran Kita Selangor: 5 Tekad Untuk 5 Tahun’ kepada rakyat negeri itu sepanjang tempoh lima tahun akan datang bermula 12 Ogos depan.

Menteri Besar Selangor, Datuk Seri Amirudin Shari  berkata, tawaran itu mengandungi lima kerangka utama dengan 53 tawaran secara keseluruhan.

“Dengan ikhtiar terhadap negeri Selangor, bukan janji populis, bukan tawaran-tawaran yang tidak boleh kita lakukan, atau janji setinggi langit.

“Tetapi tawaran-tawaran ini berdasarkan kajian dan pandangan ramai pihak di negeri Selangor. Insya-Allah tawaran 5 Tekad 5 Usaha ini akan kita segera usahakan,” katanya.

Amirudin berkata demikian ketika melancarkan Tawaran Kita Selangor: 5 Tekad Untuk 5 Tahun di Dewan Raja Muda Musa, di sini pada Isnin malam.

Dalam pada itu, Amirudin yang juga Pengerusi PH negeri itu menekankan tekad yang dibentangkan dalam tawaran ini adalah berdasarkan kepada kesinambungan kejayaan, kecemerlangan dan kemakmuran Selangor yang telah dikecapi.

“Kita bukan petik idea dari langit, kita bentang idea yang telah kita susun dan rangka dari mula. Sebab itu gabungan Perpaduan ini mempunyai perancangan yang jelas dan misi yang khusus buat rakyat Selangor.

“Berbeza dengan lawan kita yang sehingga kini kita tidak dengari perancangan mereka, hanya tahu memainkan sentimen agama dan kaum, hanya tahu meniupkan emosi dan kebencian, hanya tahu menabur fitnah dan buruk sangka,” jelasnya.

Tawaran Kita Selangor: 5 Tekad Untuk 5 Tahun merangkumi ekonomi unggul dan pendidikan berkualiti, pemangkin peluang pekerjaan berpendapatan tinggi (14 tawaran); Agama sebagai cahaya dan inspirasi kehidupan bermaruah di Selangor (10 tawaran); Perkhidmatan kerajaan yang cekap dan efisien (5 tawaran); Pembangunan mampan, selesa dan berdaya huni (12 tawaran) serta Selangor negeri penyayang yang membela kepentingan rakyat (12 tawaran)

Author

Nurul Ain Japri

View all posts

View all posts


Beri peluang Nurul Izzah buktikan kemampuan – Ahmad Faizal

IPOH: Timbalan Presiden Bersatu, Datuk Seri Ahmad Faizal Azumu meminta semua pihak berlapang dada dan memberi peluang kepada bekas Ahli Parlimen Permatang Pauh, Nurul Izzah Anwar membuktikan kemampuannya dalam memikul tanggungjawab sebagai Penasihat Kanan Ekonomi dan Kewangan kepada Perdana Menteri.

Beliau berkata meskipun tanggungjawab itu bukan satu tugas mudah, pengalaman yang ada pada Nurul Izzah mampu memberi nilai tambah dalam menyumbang kepada penyelesaian pelbagai masalah membabitkan rakyat.

“Selain lantikan (Penasihat Kanan Ekonomi dan Kewangan) yang dibuat oleh Perdana Menteri, Nurul Izzah juga mempunyai dua ijazah dan pernah menganggotai Jawatankuasa Kira-Kira Wang Negara (PAC).

“Tentunya saya fikir kita boleh meletakkan keyakinan kepada beliau (Nurul Izzah) untuk menyelesaikan segala masalah membabitkan hal ekonomi, kewangan, kos sara hidup yang melingkari rakyat buat masa ini,” katanya.

Ahmad Faizal berkata demikian kepada pemberita ketika menghadiri Kenduri Kesyukuran Perikatan Nasional (PN) Parlimen Tambun di Dewan Orang Ramai Sungai Tapah, di sini hari ini.

Pada 29 Januari lepas, Nurul Izzah mendedahkan beliau telah dilantik menyandang jawatan berkenaan berkuat kuasa 3 Januari dan matlamat utamanya adalah untuk memperbaiki keadaan ekonomi rakyat selain isu kemiskinan, pendidikan serta latihan teknikal dan vokasional (TVET) di negara ini. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Piala Budak Kampung 2022 gilap bakat bola si kaki ayam

SETIA ALAM: Kejohanan Piala Budak Kampung 2022 yang diperkenalkan hari ini bertujuan mencari bakat baharu sebagai pelapis pasukan bola sepak Selangor.

Exco Generasi Muda, Sukan dan Modal Insan Negeri Selangor, Mohd Khairuddin Othman berkata, program itu dilancarkan menerusi Jawatankuasa Tetap Pembangunan Generasi Muda, Sukan dan Pembangunan Modal Insan.

“Tiada kasut, tiada jersi, tiada apa pun boleh main bola sepak.

“Nak coach kita boleh sediakan. Mesejnya semua orang boleh main bola sepak walau tiada apa-apa.

“Sebab itu namanya Piala Budak Kampung, nama mudah dan santai untuk diingati bukan sasar kepada elit dan profesional.

“Untuk program ini diperuntukkan RM200,000 dan hujung tahun ini akan ada program sebegini di luar bandar untuk lihat pattern penyertaan,” katanya pada program Kejohanan Piala Budak Kampung 2022 di Eco Ardence Football Arena, Setia Alam.

Ketika ditanya adakah dunia sukan negari kekurangan pelapis masa depan, katanya program sedemikian adalah usaha untuk mencari pelapis.

Dua kategori dipertandingkan iaitu bola sepak tujuh tahun sebelah bawah 17 tahun dan bola jaring tiga lawan tiga terbuka.

Author

Tun Puteh Wanti

View all posts

View all posts


Ahli perniagaan gagal mulakan prosiding hina mahkamah terhadap Menteri Hal Ehwal Agama

PUTRAJAYA: Seorang ahli perniagaan hari ini gagal memulakan prosiding menghina mahkamah terhadap bekas Ketua Hakim Mahkamah Syariah, Senator Datuk Dr Mohd Na’im Mokhtar, yang kini Menteri di Jabatan Perdana Menteri (Hal Ehwal Agama).

Ketua Hakim Negara, Tun Tengku Maimun Tuan Mat, yang mengetuai panel tiga hakim Mahkamah Persekutuan, dalam keputusan sebulat suara menolak permohonan untuk mendapatkan kebenaran bagi memulakan prosiding itu.

Hisham, 40, anak ahli perniagaan terkemuka Tan Sri Halim Mohammad, ingin merujuk Mohd Na’im bagi kesalahan menghina mahkamah berhubung kandungan mesej aplikasi WhatsApp yang didakwa menjejaskan pentadbiran keadilan.

Tengku Maimun yang bersidang bersama-sama Hakim-Hakim Mahkamah Persekutuan Datuk Nallini Pathmanathan dan Datuk Vernon Ong Lam Kiat menolak permohonan itu tanpa kos.

“Dalam konteks mesej WhatsApp yang dihantar oleh Mohd Na’im pada 2020 kepada beberapa Hakim Mahkamah Syariah negeri, Mahkamah Persekutuan tidak bersetuju dengan konotasi yang diberikan, dan tidak menganggap bahawa ia terjumlah dalam kategori yang sama dengan perbuatan menghina mahkamah seperti dalam kes membabitkan Malaysiakini dan Leap Modulation Sdn Bhd,” katanya.

Peguam Datuk Malik Imtiaz Sarwar dan Nizam Bashir Abdul Kariem Bashir mewakili Hisham, Peguam Kanan Persekutuan Suzana Atan dan Ahmad Hanir Hambaly hadir bagi pihak Mohd Na’im yang ketika itu Ketua Pengarah Jabatan Kehakiman Syariah Malaysia.

Pada 25 Ogos 2020, Hisham melalui peguam sivilnya berjaya memperoleh kebenaran untuk menangguhkan semua prosiding Mahkamah Syariah yang diberikan oleh Hakim Mahkamah Tinggi, Datuk Ahmad Kamal Md Shahid, dalam kes penceraian dan hak penjagaannya.

Hisham mendakwa susulan itu, pada 16 Disember 2020 Mohd Na’im telah menghantar WhatsApp kepada beberapa hakim Mahkamah Syariah negeri.

Beliau mendakwa penerbitan mesej itu telah menskandalkan badan kehakiman Malaysia secara keseluruhan apabila menyifatkan perintah mahkamah lain sebagai percubaan untuk “membunuh” Mahkamah Syariah dan mencadangkan bahawa sebarang keputusan serupa akan mengganggu Mahkamah Syariah sekali gus menyebabkan skandal serta menyerang seluruh badan kehakiman. – BERNAMA


PRU15: BN akan tampil 70 peratus muka baharu: Ahmad Zahid

BAGAN DATUK: Barisan Nasional (BN) akan menampilkan sekurang-kurangnya 70 peratus muka baharu sebagai calon untuk bertanding pada Pilihan Raya Umum Ke-15 (PRU15).

Pengerusi BN, Datuk Seri Dr Ahmad Zahid Hamidi berkata mereka yang akan dicalonkan terdiri daripada individu berkaliber, memiliki kelayakan akademik, selain berkomitmen tinggi membantu rakyat.

Menurut Ketua UMNO Bahagian Bagan Datuk itu, pihaknya juga akan cuba memenuhi permintaan agar 30 peratus daripada calon BN adalah golongan wanita.

Menurutnya walaupun mengakui keputusan itu sukar namun ia perlu dilakukan bagi memastikan rakyat dapat melihat bahawa BN melakukan perubahan bagi memenuhi keperluan rakyat.

“Saya perlu berlaku adil dan selaku Presiden parti dan Pengerusi BN, perlu juga untuk saya kekalkan muka lama agar gandingan itu mantap dan seimbang,” katanya berucap merasmikan Mesyuarat Perwakilan UMNO Bahagian Bagan Datuk, di sini, hari ini.

Bagaimanapun, Ahmad Zahid menegaskan pemilihan calon sepenuhnya belum dimuktamadkan dan masih dalam penelitian kepimpinan tertinggi parti.

Menurutnya BN akan bertanding di 191 daripada 222 kerusi Parlimen di negara ini dan buat pertama kali parti ‘Friends of BN’ turut akan diberi peluang bertanding atas tiket BN.

Friends of BN dianggotai Parti Cinta Malaysia (PCM), Barisan Kemajuan India Se-Malaysia (IPF), Kongres India Muslim Malaysia (Kimma), Parti Bersatu India Malaysia (MUIP), Makkal Sakti dan Parti Punjabi Malaysia (PPM). – BERNAMA


Tiada lantikan politik dalam GLC tersenarai di Bursa Malaysia – Loke

KLANG: Kerajaan Perpaduan tidak akan melakukan sebarang pelantikan ahli politik bagi jawatan dalam syarikat berkaitan kerajaan (GLC) yang tersenarai di Bursa Malaysia, demikian ditegaskan Setiausaha Agung DAP, Anthony Loke

Loke, yang juga Menteri Pengangkutan berkata, malah Perdana Menteri, Datuk Seri Anwar Ibrahim telah memaklumkan kepadanya bahawa beliau tidak berhasrat untuk melantik mana-mana ahli politik dalam syarikat jenis berkenaan.

Beliau menjelaskan kebanyakan ahli politik yang dilantik kini bukanlah melibatkan GLC tetapi ia adalah lantikan dalam badan berkanun.

“Dari segi pelantikan ahli politik, kita kena asingkan badan berkanun dan GLC. Kalau GLC umpamanya syarikat yang tersenarai dalam Bursa Malaysia seperti Tenaga Nasional Berhad (TNB), Telekom Malaysia Bhd (TM) dan Malaysia Airports Holdings Bhd (MAHB), kita tidak setuju untuk meletakkan ahli politik.

“Yang dilantik sekarang bukan syarikat (GLC). Yang dilantik adalah badan berkanun, lembaga dan sebagainya. Ini adalah kawal selia. Bukan terlibat dalam perniagaan dan sebagainya,” katanya.

Beliau berkata demikian pada sidang media selepas merasmikan Konvensyen Tahunan Negeri DAP Selangor 2023 di sini, hari ini, yang turut dihadiri Pengerusi Pakatan Harapan (PH) Selangor, Datuk Seri Amirudin Shari dan Pengerusi DAP Selangor, Gobind Singh Deo.

Loke berkata, di kementeriannya juga masih mengekalkan khidmat Pengerusi Prasarana Malaysia Berhad (Prasarana), Tan Sri Jamaludin Ibrahim yang merupakan seorang profesional dan tidak akan melantik ahli politik dalam syarikat berkenaan.

“Begitu juga MAHB. Tak ada lantikan politik dalam MAHB. Ini jelas. Kalau pentadbiran dulu and tahu siapa yang jadi Pengerusi Prasarana. Sekarang siapa Pengerusi Prasarana ?.

“Jadi tidak ada lantikan politik dalam GLC penting umpamanya Prasarana, MAHB, TM dan sebagainya. Itu saya yakin dasar tersebut  akan terus dikekalkan oleh Perdana Menteri,” katanya.

Beliau mengulas pertanyaan pemberita berhubung lantikan politik melibatkan ahli politik PH dan UMNO susulan PH sebelum ini pernah mengkritik berhubung perkara berkenaan.  – BERNAMA


KJ bakal berlakon filem

KUALA LUMPUR: Bekas Menteri Kesihatan yang kini bertugas sebagai penyampai radio Hot FM, Khairy Jamaluddin atau KJ bakal mewarnai industri perfileman tanah air apabila memberi bayangan akan membintangi satu filem.

Bagaimanapun, Khairy atau mesra dipanggil KJ enggan terlalu memperincikan mengenainya, selain menjelaskan perkara itu masih dalam peringkat perbincangan bersama penerbit filem berkenaan.

“Sekarang saya dalam perbincangan dengan beberapa penerbit filem dan kena tunggulah pengumuman nanti,” katanya kepada BH Online.

Ditanya watak dan genre filem yang bakal dijayakan, KJ hanya meminta untuk menunggu sehingga pengumuman dibuat.

“Kena tunggu, jangan ‘spoil the surprise’ (ganggu kejutan itu),” katanya ketika ditemui selepas majlis doa selamat bersama anak-anak yatim daripada Rumah Cahaya Kasih Kota Damansara sempena Hot FM yang diumum sebagai stesen radio nombor satu di Malaysia di Emporis Kota Damansara, semalam.

Sementara itu, mengulas kejayaan Hot FM mengekalkan kedudukan sebagai stesen radio nombor satu di Malaysia, KJ berkata, ia adalah hasil daripada pengisian baik yang sering ditampilkan stesen radio berkenaan.

“Alhamdulillah sekali lagi Hot FM dinobatkan sebagai stesen nombor satu di Malaysia dan kita melihat walaupun dalam pasaran begitu sengit, apa yang dipersembahkan Hot FM menepati cita rasa rakyat Malaysia dan orang ramai.

“Saya ucapkan terima kasih kepada semua pendengar dan kami di Hot FM akan bekerja keras untuk menceriakan anda dan membawa pengisian lebih baik.

“Salah satu strategi yang saya nampak sangat berjaya di Hot FM adalah penggunaan media sosial. Kita bukan hanya nombor satu dari segi stesen radio, tapi saya rasa nombor satu dari segi sosial media juga,” katanya.

Terdahulu, Hot FM iaitu stesen radio milik Media Prima Audio (MPA) menjadi stesen radio nombor satu di Malaysia menurut kaji selidik Nielsen Consumer and Media View (CMV) antara Julai 2022 sehingga Jun tahun ini.

Sepanjang kaji selidik dijalankan CMV, Hot FM sebagai stesen radio berbahasa Melayu yang menjadi pilihan di negara ini berjaya menunjukkan peningkatan konsisten dengan mencatat jumlah pendengar mingguan sebanyak 3.73 juta.

Pada masa sama, KJ mengucapkan terima kasih kepada pihak pengurusan Hot FM termasuk rakan penyampai di segmen kendaliannya, Bekpes Hot iaitu AG, Johan dan Fara Fauzana kerana banyak membantu dalam menggalas tugas berkenaan, malah bersedia untuk terus berkhidmat selagi diberi kepercayaan.

“Saya berterima kasih kepada pengurusan Hot FM dan rakan-rakan di konti iaitu AG, Johan dan Fara menerima saya dengan hati yang terbuka. Saya rasa persembahan saya semakin okay… tak adalah ‘kayu’ sangat macam dulu.

“Saya gembira dengan Hot FM, selagi kepercayaan diberikan oleh pendengar dan rakan-rakan di Hot FM, saya akan kekal bersama dengan pasukan Bekpes Hot,” katanya.

Mengenai perwatakannya yang dikatakan berubah 360 darjah sejak menyertai Hot FM, KJ berkata, apa yang ditampilkan adalah watak semula jadinya.

“Saya rasa watak saya di Hot FM bukanlah sesuatu yang berpura-pura, ia semula jadi. Mungkin awal itu agak segan sikit, tapi saya semakin yakin menjadi diri saya di Hot FM,” katanya.

Pada 15 Februari lalu, MPA mengumumkan Hot FM merekodkan peningkatan 75 peratus pendengar dalam tempoh sejam melalui penstriman langsung digital Hot FM di hotfm.audio dan aplikasi Audio+, berikutan penangan hari pertama KJ melapor diri sebagai penyampai di stesen radio popular itu. – Berita Harian

Authors

Media Variasi

View all posts

Diyana Rahip

View all posts

View all posts

View all posts


Asmaradana Lagenda Kembali hargai peminat Wawa

KUALA LUMPUR : Jenama perniagaan Wawa Cosmetics diusahakan pasangan selebriti, Aeril Zafril dan Wawa Zainal, terus berkembang positif dengan penghasilan produk yang menepati citarasa pelanggan setia dan peminat mereka tersendiri.

Bagi menghargai kesetiaan pelanggan, Wawa Cosmetics melancarkan wangian Wawa X Rozyana, Asmaradana – Lagenda Kembali dengan keluaran versi saiz botol lebih besar.

Projek itu merupakan kesinambungan kerjasama bersama pempengaruh, Rozyana Roslan yang mempunyai lebih 5 juta pengikut di TikTok, yang diwujudkan pada September 2022.

Wawa berkata, disebabkan permintaan pelanggan terlalu tinggi terhadap minyak wangi Asmaradana sehingga terjual lebih 600,000 unit, syarikat mengeluarkan saiz botol wangian lebih besar.

“Asmaradana- Lagenda Kembali edisi terhad sebenarnya, tapi sudah habis terjual 40,000 unit sebelum pelancaran dibuat.

“Jadi, di situ sebenarnya orang dah yakin nak beli minyak wangi Wawa Cosmetics dengan kerjasama pempengaruh seperti Rozyana,” katanya pada sidang media pelancaran minyak wangi saiz baharu, Asmaradana ‘Lagenda Kembali di Rumah Tangsi, di sini.

Minyak wangi Asmaradana sebelum ini didatangkan dengan tiga jenis wangian iaitu Seri Pagi, Syurga Malam dan Mengundang Cinta dengan saiz botol masing-masing pada 9ml dalam seunit kotak berharga RM21.90.

Saiz terbaharu kali ini adalah pada 30ml sebotol, dengan harga lebih berpatutan iaitu RM39 seunit kotak.

Katanya, jika pembelian dibuat bagi tiga produk terbaharu Asmaradana itu, pelanggan akan diberikan harga diskaun istimewa.

Bagaimanapun, Wawa berkata, Wawa Cosmetics juga merancang untuk mengembangkan lagi koleksi minyak wangi dengan mengeluarkan produk wangian lelaki dengan kolaborasi bersama suami tercinta, Aeril X Wawa.

“Mungkin kita akan banyakkan lagi koleksi wangian Wawa Cosmetics, sebab ramai yang bagi ‘feedback‘ wangian minyak wangi Wawa tahan lama dan tersendiri.

Sementara itu, Aeril berkata, rekod kerjasama yang baik sepanjang bekerjasama dengan Rozyana antara sebab syarikat memilih untuk meneruskan usahasama bersama pempengaruh itu.

“Ini antara cara untuk menghargai peniaga kami, memajukan lagi bisnes mereka sekaligus membantu ejen menjana pendapatan.

“Lagi satu, kita mahu sentiasa menjenamakan imej produk Wawa Cosmetics,” katanya yang turut bercadang mahu berkolaborasi dengan selebriti juga pada masa akan datang.

Author

Tun Puteh Wanti

View all posts

View all posts


Mahkamah Persekutuan putuskan tiada projek pembangunan di Taman Rimba Kiara

PUTRAJAYA: Mahkamah Persekutuan menolak perintah pembangunan yang diberikan oleh Dewan Bandaraya Kuala Lumpur (DBKL) bagi cadangan pembangunan projek kediaman di Taman Rimba Kiara di Taman Tun Dr Ismail (TTDI), Kuala Lumpur.

Panel tiga hakim yang terdiri daripada Hakim Besar Malaya, Datuk Mohamad Zabidin Mohd Diah, Hakim Mahkamah Persekutuan Datuk Nallini Pathmanathan dan Datuk Rhodzariah Bujang, dalam keputusan sebulat suara hari ini berkata rayuan yang dikemukakan tiada merit.

Cadangan pembangunan itu yang merangkumi sembilan blok pangsapuri bertingkat, terutamanya lapan blok pangsapuri servis 42-54 tingkat dan satu blok pangsapuri mampu milik 29 tingkat, dengan satu ruang bawah tanah dan tempat letak kereta podium.

Pada 2021, Mahkamah Rayuan menolak perintah pembangunan itu selepas keputusannya memihak kepada semakan kehakiman yang dimohon Persatuan Penduduk TTDI.

Semasa membaca keputusannya, Hakim Nallini berkata perintah pembangunan itu seharusnya diketepikan kerana wujudnya konflik kepentingan, memandangkan Datuk Bandar Kuala Lumpur menganggotai lembaga pemegang amanah Yayasan Wilayah Persekutuan (YWP), yang merupakan salah satu daripada empat perayu.

Selain DBKL dan YWP, dua lagi perayu ialah Memang Perkasa Sdn Bhd dan Persatuan Penduduk Perumahan Awam Bukit Kiara.

Hakim Nallini berpendapat bahawa apabila yayasan itu (YWP) memeterai perjanjian usaha sama dengan Memang Perkasa sebelum pemberian hak milik tanah, Datuk Bandar mengetahui daripada Rancangan Struktur KL 2020 bahawa tanah itu adalah kawasan hijau terbuka untuk kegunaan awam.

Pemberian hak milik tanah kepada YWP bersempena perjanjian usaha sama dengan Memang Perkasa akan melibatkan perubahan guna tanah kepada pembangunan bercampur. Bagaimanapun ia tidak mematuhi Akta Wilayah Persekutuan dari segi variasi atau pindaan kepada Rancangan Struktur KL 2020.

“Sehubungan itu Datuk Bandar dilihat memainkan tiga peranan iaitu dia adalah sebahagian daripada entiti yang meluluskan pemberian hak milik tanah subjek, Datuk Bandar adalah sebahagian daripada pemohon kebenaran merancang iaitu YWP kerana ia adalah seorang ahli lembaga pemegang amanah, dan Datuk Bandar juga merupakan entiti yang mengeluarkan perintah pembangunan pada 13 Julai 2017 yang telah ditolak,” tambahnya.

Hakim Nallini juga berkata, proses membuat keputusan di sebalik perintah pembangunan itu adalah cacat kerana ia melanggar keperluan di bawah Akta Wilayah Persekutuan, untuk memaklumkan orang ramai dan membenarkan mereka mengambil bahagian dalam proses perancangan.

“Ini terutamanya dalam rayuan semasa, dengan pihak berkuasa tempatan terpesong dari Rancangan Struktur KL 2020 dalam mengeluarkan perintah pembangunan,” katanya.

“Orang ramai seharusnya tidak perlu dibiarkan menunggu sehingga mereka memfailkan prosiding undang-undang untuk pihak berkuasa memberikan alasan dalam perjalanan prosiding undang-undang. Kami berpendapat bahawa apabila pihak berkuasa awam bertindak demi kepentingan awam, pihak berkuasa itu mempunyai tanggungjawab kepada orang ramai untuk wajib berterus-terang dalam prosiding semakan kehakiman, bagi membuat pendedahan penuh dan adil semua bahan yang berkaitan,” katanya.

Hakim Nallini berkata pihak berkuasa sedemikian mempunyai tugas utama untuk membantu mahkamah dengan mengemukakan semua bahan yang diperlukan bagi membolehkan mahkamah membuat keputusan yang tepat.

Beliau berkata apabila mahkamah mendapati dengan sendiri bahawa terdapat isu berkaitan kes itu yang tidak dibawa kepada perhatiannya, mahkamah tidak boleh dihalang daripada mempertimbangkan dan memutuskan isu berkenaan.

Selain itu, Hakim Nallini menegaskan bahawa penduduk TTDI mempunyai alasan dari segi undang-undang untuk menyaman, kerana mereka mempunyai kepentingan yang tulen dalam isu tanah berkenaan.

Hakim berkata, adalah menjadi tanggungjawab mahkamah untuk melindungi kepentingan awam apabila tanah yang diperuntukkan untuk ruang awam dialihkan daripada kegunaan awam dan digunakan untuk pemilikan persendirian, dan pengalihan itu juga dilaksanakan tanpa pengetahuan orang ramai.

“Kami mendapati atas alasan yang dinyatakan dalam alasan penuh penghakiman kami, bahawa Akta Wilayah Persekutuan dan Rancangan Struktur KL 2020 telah dilanggar dengan pengeluaran perintah pembangunan yang ditolak itu. Oleh itu ia adalah terbatal dan tidak sah, dan telah diketepikan dengan tindakan yang betul oleh Mahkamah Rayuan,” katanya.

Mahkamah kemudian memerintahkan DBKL membayar kos guaman RM100,000 kepada penduduk, manakala YWP dan Memang Perkasa masing-masing perlu membayar RM80,000 dan RM70,000.

Pada 27 Januari 2021, Mahkamah Rayuan mengetepikan keputusan Mahkamah Tinggi pada 28 November 2018 yang menolak semakan kehakiman yang dibawa oleh penduduk berkenaan untuk membatalkan kebenaran perancangan bersyarat dan perintah pembangunan oleh DBKL.

Penduduk berkenaan memfailkan semakan kehakiman pada 11 Ogos 2017 melalui badan pengurusan Trellises Apartment, Kiara Green Townhouse, Residence Condominium, TTDI Plaza Condominium, The Greens Condominium, selain Persatuan Penduduk TTDI serta empat penduduk dan pemilik rumah di TTDI.

Mereka menamakan DBKL, Yayasan Wilayah, Memang Perkasa dan Persatuan Penduduk Perumahan Awam Bukit Kiara sebagai responden dalam semakan kehakiman itu.

Penduduk berkenaan memohon perintah certiorari bagi membatalkan perintah pembangunan DBKL itu, kerana mendakwa Taman Rimba Kiara seluas 10.08 hektar itu adalah taman awam yang terletak di kawasan TTDI, dan kawasan Bukit Kiara, dan kawasan Green Lung Kuala Lumpur.

Penduduk berkenaan diwakili oleh peguam Datuk Gurdial Singh Nijar, manakala B. Thangaraj mewakili DBKL, Tan Sri Cecil Abraham bagi pihak Yayasan Wilayah Persekutuan, Khoo Guat Huat mewakili Memang Perkasa, dan Jayanthi Balaguru mewakili Persatuan Penduduk Perumahan Awam Bukit Kiara.

Menteri Belia dan Sukan Hannah Yeoh yang juga Ahli Parlimen Segambut turut hadir prosiding dalam talian hari ini. – BERNAMA


Oyen Zoo Negara terselamat banjir kilat, sembunyi celah pokok buluh

KUALA LUMPUR: Tindakan seekor kucing dikenali sebagai Oyen yang tinggal di Zoo Negara bersembunyi di sebalik celahan pokok buluh ketika kejadian banjir kilat baru-baru ini berjaya menyelamatkannya daripada sebarang kejadian tidak diingini.

Melalui video yang dikongsi Timbalan Presiden Zoo Negara, Rosly@Rahmat Ahmad Lana di TikTok, kelihatan Oyen keluar dari celah rumpun buluh semasa kakitangan Zoo Negara mencarinya selepas tempat Capybara dinaiki air.

Menurut Rosly, sebaik sahaja lokasi tumpuan ramai dilanda banjir kilat, beliau segera meninjau keadaan di zoo tersebut sebelum dimaklumkan seekor Capybara dan Oyen hilang.

“Capybara berjaya ditemui, tetapi Oyen masih belum kelihatan (ketika air mulai surut).

“Risau di mana Oyen berada ketika hujan lebat ini. Akhirnya, beberapa minit kemudian Oyen berjaya ditemui. Haiwan yang lain juga selamat,” katanya.

Tinjauan di ruang komen mendapati rata-rata pengguna meluahkan rasa lega apabila Oyen dan haiwan lain yang terdapat di Zoo Negara selamat.

“Dapat berita Zoo Negara banjir terus terfikir “Oyen macam mana? dia okay ke?” terus menangis maaflah emosi terganggu,” kata Memey.

“Oyen tak boleh hilang, ‘anak emas’ Zoo Negara,” seloroh Ekin.

“Terima kasih tuan beri liputan begini. Kami tertanya-tanya apa berlaku bila tahu Zoo Negara (dilanda) banjir. Terima kasih kepada semua yang terlibat secara langsung,” kata Mizz Kay.

“Tanpa Oyen hilanglah seri Zoo Negara. Lega dengar Oyen selamat,” kata Myrza.

Pada Rabu lalu, kejadian banjir kilat melanda beberapa kawasan di Lembah Klang termasuk Zoo Negara ekoran kejadian lebat selama lebih sejam. – Kosmo!

Author

Media Variasi

View all posts

View all posts


GPS setuju sertai kerajaan pimpinan Anwar kerana akur titah Agong – Abang Johari

KUCHING: Gabungan Parti Sarawak (GPS) bersetuju untuk menyertai Kerajaan Persekutuan pimpinan Datuk Seri Anwar Ibrahim kerana akur dengan titah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Pengerusinya, Tan Sri Abang Johari Tun Openg berkata, Yang di-Pertuan Agong telah menitahkan semalam supaya GPS mempertimbangkan untuk bersama-sama gabungan lain bagi menubuhkan kerajaan perpaduan itu.

“Kita akurlah. Anda kena ingat, kita adalah (negara) raja berperlembagaan dan (dalam) kita punya Rukun Negara, kita mesti taat (kesetiaan) kepada raja,” katanya dalam sidang media selepas mempengerusikan mesyuarat pimpinan GPS di sini hari ini.

Sementara itu beliau yang juga Premier Sarawak menyerahkan kepada Anwar untuk menentukan jumlah wakil GPS yang akan menyertai Kabinet memandangkan perkara itu merupakan prerogatif beliau (Anwar) sebagai Perdana Menteri.

Ditanya jika Anwar akan datang ke Sarawak, kunjungan pertama sebagai Perdana Menteri dalam masa terdekat ini, Abang Johari berkata: “Sik payahlah saya madah dengan kitak orang. Ya antara kamek dengan nya lah (Tak payahlah saya maklumkan kepada anda semua. Itu antara saya dan dia (Anwar),”. – BERNAMA


Lelaki cedera dirempuh BMW dipandu lawan arus

GEORGE TOWN: Seorang lelaki cedera selepas kenderaannya dirempuh sebuah kereta mewah yang dipandu melawan arus dalam kejadian di Lebuhraya Tun Dr Lim Chong Eu di sini, awal pagi Isnin.

Ketua Polis Daerah Timur Laut, Asisten Komisioner Soffian Santong berkata, dalam kejadian jam 12.30 pagi, pemandu kereta jenis Perodua Bezza yang datang dari Jambatan Pulau Pinang menuju ke pusat bandar bertembung dengan kereta jenis BMW yang dipandu oleh seorang wanita.

Menurutnya, pemandu Perodua Bezza itu dari Sungai Petani menuju ke Taman Kristal Mount Erskine sebelum terlibat dengan kemalangan di susur keluar jambatan terbabit.

“Akibat perlanggaran itu pemandu Perodua Bezza mengalami kecederaan pada bahagian abdomen dan masih menerima rawatan di wad kecemasan Hospital Pulau Pinang manakala pemandu BMW itu pula masih menerima rawatan di sebuah hospital swasta akibat kecederaan di bahagian dada.

“Setakat ini, keterangan daripada kedua-dua pemandu masih belum dapat diambil kerana masih menerima rawatan lanjut dari pihak hospital,” katanya dalam kenyataan di sini pada Isnin.

Soffian berkata, siasatan masih diteruskan mengikut Seksyen 42 (1) Akta Pengangkutan Jalan 1987.

Beliau menyeru orang ramai yang mempunyai sebarang maklumat berkaitan kejadian itu boleh menghubungi balai polis berdekatan atau Pegawai Penyiasat Bahagian Siasatan dan Penguatkuasaan Trafik IPD Timur Laut, Inspektor Mohd Azli Khairil bin Mat Lazin di talian 019-5946806 bagi membantu siasatan. – Sinar Harian

Author

Media Variasi

View all posts

View all posts


Poseidon, dron bawah air tanpa pemandu Rusia mulakan ujian pertama

VLADIVOSTOK: Rusia dijadual menjalankan ujian laut pertama dron bawah air tanpa pemandu, Poseidon pada musim panas ini, lapor Xinhua memetik saluran berita Rusia pada Jumaat.

Percubaan dengan tumpuan utama untuk menilai prestasi enjin nuklearnya, akan dijalankan dari kapal selam berkuasa nuklear Belgorod, lapor agensi berita Rusia RIA Novosti

Kapal selam berkuasa nuklear Belgorod yang dilengkapi dron bawah air tanpa pemandu Poseidon, akan ditempatkan dalam pasukan itu pada 2023, menurut Laksamana Nikolai Yevmenov, ketua komander Tentera Laut Rusia.

Poseidon yang dikuasakan oleh enjin nuklear yang berfungsi terutamanya sebagai torpedo nuklear, mampu menghantar muatan nuklear ke pantai musuh.

Dron itu berukuran 20 meter panjang, 1.8 meter lebar dan berat 100 tan. – BERNAMA-XINHUA


Pasar raya di Selayang didakwa jual daging katak secara terbuka

CYBERJAYA: Tular di aplikasi X apabila sebuah pasaraya di Selayang didakwa bertindak menjual daging katak secara terbuka sehingga mengundang reaksi negatif warga net.

Menerusi gambar tular, didapati daging terbabit diletakkan dalam pinggan di bahagian ikan bersama beberapa jenis makanan laut lain.

Perkara tersebut merunsingkan pembeli terutama orang Islam kerana makanan haram telah bercampur dengan makanan halal secara terbuka.

“NSK Selayang jual daging katak secara terbuka bersebelahan ikan. Kejadian berlaku apabila makanan haram bercampur dengan yang halal dijual secara longgok.

“Hati-hati, jangan tersalah beli nanti ingatkan ayam atau burung puyuh rupa-rupanya katak,” kongsi @MalaysianFoods di X.

Difahamkan, pengadu telah membuat aduan kepada Kementerian Perdagangan Dalam Negeri dan Kos Sara Hidup (KPDN) serta pihak pengurusan pasar raya terbabit untuk tindakan lanjut.

NSK SELAYANG JUAL DAGING KATAK SECARA TERBUKA BERSEBELAHAN IKAN.  Kejadian berlaku apabila mknan haram bercampur dgn yg halal dijual secara longgok di NSK SELAYANG jd berhati2 apabila membeli di pasaraya ini.

Hati-hati, jangan tersalah beli nanti ingatkan ayam atau burung puyuh… pic.twitter.com/0JaKhyc0wa

— FoodPornMalaysia (@MalaysianFoods) October 24, 2023

Menjengah di ruangan komen, rata-rata netizen meluahkan kebimbangan sekiranya tersilap beli kerana menyangkakan ia adalah burung puyuh.

“Ni kalau aku yang pergi beli mati-mati ingat burung puyuh,” komen netizen.

“NSK ni, ayam dia pun jangan beli. Cuba tengok sembelihan dia tak sempurna. Better ke pasar Melayu ke Giant, Lotus,” dakwa netizen.

“Eish macam burung. Bahaya kalau mak-mak rabun gi beli,” luah netizen.

Author

Nurul Ain Japri

View all posts

View all posts


Geng Eddy tumpas, bekas pemain bola antara ditahan kes pecah rumah

SEORANG bekas pemain bola sepak antara lima anggota ‘Geng Eddy’ yang ditahan selepas dipercayai aktif dalam kegiatan pecah rumah di daerah Pontian, Batu Pahat, Muar dan Tangkak, Johor sejak Mei lalu.

Ketua Polis Daerah Pontian, Superitendan Mohammad Shofee Tayib berkata, penangkapan kesemua suspek berusia 24 hingga 34 tahun itu sekali gus berjaya menyelesaikan 13 kes pecah rumah, dengan kerugian dianggarkan mencecah RM350,000.

Beliau berkata, dalam kejadian tersebut, dua suspek berjaya ditahan selepas kereta dinaiki mereka terbabas di Sanglang, Pontian pada 13 Julai lalu, manakala tiga lagi melarikan diri sebelum ditangkap di dua lokasi berbeza di sekitar Forest City, Iskandar Puteri dan Johor Bahru, pada hari yang sama.

“Sebelum ditahan, suspek sedang memecah masuk sebuah rumah di Sanglang, Benut yang disedari pemilik yang kemudiannya mengejar suspek yang melarikan diri menaiki kereta sebelum terbabas berhampiran lokasi kejadian.

“Hasil siasatan mendapati, “Geng Eddy” melakukan pecah rumah pada siang hari ketika penghuni rumah keluar bekerja. Mereka akan mengumpil pintu pagar dan tingkap sebelum masuk ke dalam rumah dan mencuri barangan berharga seperti barang kemas, wang tunai, jam dan beg berjenama,” katanya dilapor Sinar Harian.

Jelasnya, susulan daripada tangkapan itu, polis berjaya menemui wang tunai termasuk mata wang Korea Utara Won (KPW), barang kemas, beg berjenama, telefon bimbit, komputer riba, pakaian, resit jualan emas dan peralatan pecah rumah.

“Kesemua suspek didapati positif dadah manakala semakan rekod jenayah mendapati kesemua mereka mempunyai rekod jenayah lampau berkaitan jenayah dan dadah.

“Kesemua suspek ditahan reman sehingga 17 Julai dan kes disiasat di bawah Seksyen 457 Kanun Keseksaan,” katanya.

Author

Fazleen Safina Abd Jamil

View all posts

View all posts


Mayat lelaki dalam guni ditemukan di Klang

SHAH ALAM: Satu mayat lelaki yang mulai mereput ditemukan di dalam sebuah guni di tepi jalan sekitar Aman Perdana, Klang petang semalam.

Ketua Polis Daerah Klang Utara, ACP S. Vijaya Rao berkata, pada kira-kira 6.10 petang, pihaknya menerima aduan berkenaan satu mayat yang ditemukan oleh orang awam di dalam guni berwarna putih di tepi Jalan Persiaran Aman Perdana 1, Aman Perdana, Klang.

“Siasatan awal yang dijalankan mendapati mayat dalam keadaan berbungkus di dalam guni putih dan keadaan mayat telah mulai mereput. Mayat itu tidak dapat dikenal pasti bangsanya.

“Keadaan mayat hanya memakai kain sarung berwarna biru tanpa berbaju dan dihantar ke Hospital Shah Alam bagi tujuan bedah siasat,” katanya dalam kenyataan hari ini.

Beliau berkata, kes disiasat di bawah Seksyen 302 Kanun Keseksaan dan jika sabit kesalahan boleh dikenakan hukuman gantung mandatori.

Orang awam yang mempunyai maklumat berkenaan kes itu diminta menghubungi Pegawai Penyiasat ASP You Swee Leong menerusi nombor telefon 012-4071452 atau Ibu Pejabat Polis Daerah Klang Utara (03-32912222) atau mana-mana balai polis berhampiran.- BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Hakim perlu taat perlembagaan, tegas junjung undang-undang – Ketua Hakim

PUTRAJAYA:  Hakim-hakim perlu taat kepada Perlembagaan Persekutuan dan tegas dalam menjunjung kedaulatan undang-undang pada semua keadaan.

Ketua Hakim Negara Tun Tengku Maimun Tun Mat berkata demikian dalam ucapannya pada Prosiding Rujukan yang diadakan hari ini bagi memperingati bekas Ketua Hakim Negara  Tun Dr Mohamed Salleh Abas.

Beliau berkata tahun 1988 akan selalu dikenang sebagai detik hitam dalam sejarah  Badan Kehakiman Malaysia kerana kebebasannya yang dijamin oleh Perlembagaan Persekutuan, dikejutkan dengan pemecatan Tun Salleh selaku Ketua Hakim Negara.

“Ia mengakibatkan pergolakan dalam sistem kehakiman negara dan memberikan tamparan hebat kepada Badan Kehakiman dan Perlembagaan, katanya.

Tengku Maimon berkata episod 1988 seharus dijadikan satu pengajaran oleh hakim-hakim bahawa biarpun terdapat percubaan untuk menjejaskan kebebasan badan kehakiman, mereka dalam segala keadaan perlu taat kepada Perlembagaan Persekutuan dan tegas dalam menjunjung kedaulatan undang-undang.

Dalam memperingati Allahyarham Tun Salleh, Tengku Maimun berkata bekas Ketua Hakim Negara itu adalah seorang tokoh perundangan yang berani dan hebat kerana telah mempertahankan Perlembagaan Persekutuan dan  gigih mempertahankan kebebasan badan kehakiman hingga ke akhir hayatnya.

Beliau berkata Tun Salleh pernah berkata hakim-hakim patut mematuhi dan menghormati konsep pemisahan kuasa dan hakim-hakim tidak  sepatutnya mencampuri domain eksekutif atau cawangan perundangan kerajaan.

Tengku Maimun berkata Tun Salleh dengan beraninya mempertahankan peranan badan kehakiman, telah memberitahu adalah peranan badan kehakiman untuk mentaksahkan sebarang tindakan eksekutif atau badan perundangan menggunakan perintah prerogatif atau pengisytiharan sekiranya mereka melampaui batas kuasa yang diberikan kepada mereka oleh Perlembagaan Persekutuan.

Beliau berkata sepanjang Tun Salleh berkhidmat sebagai Ketua Hakim Negara, badan kehakiman Malaysia mendapat pujian sebagai contoh kepada negara lain dalam kebebasan kebolehpercayaan badan kehakiman.

Tujuh bulan sebelum kematian beliau, badan kehakiman menjemput Tun Salleh ke Istana Kehakiman  untuk minum lewat petang bagi memperingati beliau yang menjadi satu rencana khas di dalam  Buku Tahunan Kehakiman Malaysia.

“Dalam beberapa dekad sejak dipecat, beliau berkata tiada penutupan untuk beliau kerana tidak berpeluang untuk mengucapkan selamat tinggal kepada kakitangan mahkamah, badan kehakiman dan golongan peguam. Petang itu berakhir dengan acara ringkas untuk mengucapkan selamat jalan kepada Tun Salleh.

Tidak disangka petang itu merupakan satu perpisahan dengan ucapan selamat tinggal terakhir kami kepada Tun Salleh,” katanya.

Prosiding Rujukan itu dipengerusikan Tengku Maimon yang hadir bersama Presiden Mahkamah Rayuan  Tan Sri Rohana Yusuf, Hakim Besar Malaya Tan Sri Azahar Mohamed dan Hakim Besar Sabah dan Sarawak Tan Sri  Abang Iskandar Abang Hashim.

Timbalan Menteri di Jabatan Perdana Menteri (Parlimen dan Undang-Undang) Datuk Mas Ermieyati Samsudin dan 39 ahli keluarga Allahyarham hadir pada prosisng perujukan, tradisi yang dianjurkan bagi memperingati anggota golongan peguam yang telah pergi.

Peguam Negara Tan Sri Idrus Harun dan Presiden Majlis Peguam Malaysia Karen Cheah dan cucu Allahyarham  Nuralissa Norrazak juga menyampaikan ucapan sebagai penghormatan kepada arwah.

Tun Salleh yang berasal dari Kampung Raja, Besut di Terengganu meninggal dunia pada 16 Jan tahun lepas di Hospital Sultanah Nur Zahirah, Kuala Terengganu dua hari selepas disahkan positif COVID-19. Ketika itu beliau berusia 91 tahun.

Beliau berkhidmat sebagai Ketua Hakim Negara di Mahkamah Persekutuan dari 1984 sebelum dipecat pada 1988 dan beliau mempertahankan kebebasan badan kehakiman ketika berlaku krisis perlembagaan semasa Tun Dr Mahathir Mohamed merupakan Perdana Menteri pada masa itu.

Kemudian beliau menyertai politik dan bertanding di kerusi Dewan Undangan Negeri Jertih, Terengganu dengan tiket PAS pada tahun 1999.

Selepas mengundurkan diri daripada politik beliau menjadi seorang peguam dan sering muncul di Mahkamah Persekutuan dan Mahkamah Rayuan. – BERNAMA


Piala Dunia: Perancis tundukkan Denmark 2-1

DOHA: Jurulatih Perancis Didier Deschamps berpuas hati dengan dua jaringan Kylian Mbappe yang memberikan pasukannya kemenangan 2-1 ke atas Denmark untuk menempah tiket ke pusingan seterusnya dalam kejohanan Piala Dunia FIFA Qatar 2022.

Mbappe menjaringkan gol pada minit ke-61 dan ke-86, lapor Xinhua.

Pada kejohanan kali ini, juara bertahan Perancis beraksi tanpa pemain seperti Karim Benzema, Paul Pogba dan N’Golo Kante.

“Kylian pemain luar biasa dia boleh menjadi penentu…. pasukan kami juga mempunyai pemain lain yang menyokongnya. Dia tidak banyak bercakap tetapi ligat di atas padang…,” kata Deschamps.

Sementara itu, jurulatih Denmark, Kasper Hjulmand yang ternyata kecewa dengan kekalahan itu berkata pasukannya perlu menang menentang Australia pada Rabu nanti.

Denmark berada dalam situasi yang sama dengan Kejuaraan Eropah tahun lalu apabila pasukan ini perlu memenangi perlawanan terakhir mereka untuk layak ke pusingan kalah mati.

Perancis kini mendahului Kumpulan D dengan enam mata manakala Australia yang mengumpul tiga mata di kedudukan kedua diikuti Denmark dan Tunisia yang masing-masing berkongsi satu mata. – BERNAMA


Kehadiran pemain senior bantu beregu lelaki negara – Razif

KUALA LUMPUR: Legenda badminton negara Datuk Razif Sidek menyifatkan prestasi pemain beregu lelaki negara akan meningkat sekiranya mendapat bimbingan pasangan senior berpengalaman yang boleh membantu mereka dalam Persatuan Badminton Malaysia (BAM).

Beliau berkata, situasi dialami gandingan negara ketika ini amat berbeza jika dibandingkan dengan zamannya suatu ketika dahulu.

“Satu daripada sebab yang saya lihat dalam sparing, mereka tiada orang yang lebih senior dan sekiranya ada dalam BAM, saya percaya gandingan lelaki pastinya akan lebih bagus dari segi taktikal.

“Ia berbeza jika hendak dibandingkan pada zaman saya yang masih mempunyai pemain senior seperti Choong Tan Fook-Lee Wan Wah, ketika saya berada dalam skuad kebangsaan. Pemain sekarang hanya berlatih sesama sendiri tanpa pemain senior,” katanya ketika ditemui pemberita baru-baru ini.

Razif pada masa sama berharap Pengarah Kejurulatihan Beregu Persatuan Badminton Malaysia (BAM) Rexy Mainaky menggunakan kebijaksanaan dalam merangka strategi bagi mengangkat pasangan beregu negara bersaing dengan gandingan terbaik dunia.

Menurutnya dua beregu lelaki negara, Aaron Chia-Soh Wooi Yik dan Goh Sze Fei-Nur Izzuddin Rumsani adalah antara pemain yang berpontensi tinggi memberi cabaran di peringkat antarabangsa pada masa kini.

Razif optimis Rexy dan pasukan kejurulatihan mampu melaksanakan misi berkenaan, kerana ketika ini kedua-dua pasangan negara itu tidak jauh ketinggalan dari segi persembahan, namun hanya tumpas kepada pasangan gandingan terbaik dunia.

“Bagi saya persembahan mereka (Aaron-Wooi Yik, Sze Fei-Izzudin) di Terbuka Malaysia  2022 dan Malaysia Masters 2022 adalah baik namun masih boleh diperbaiki memandangkan mereka kalah kepada pemain terbaik dunia tapi tidaklah sebegitu ketinggalan.

“Mungkin dari segi strategi, taktikal dan mental yang terdapat kekurangan, namun saya percaya suatu hari nanti mereka akan berjaya cuma mengambil sedikit masa,” katanya.

Mengikut ranking semasa, Aaron-Wooi Yik kekal gandingan lelaki nombor satu negara dengan menduduki tempat keenam terbaik dunia, diikuti pasangan profesional, Ong Yew Sin-Teo Ee Yi (ke-10) dan Sze Fei-Izzuddin menghuni tempat ke-12.

Aaron-Wooi Yik tumbang kepada pasangan kedua dunia, Takuro Hoki-Yugo Kobayashi dari Jepun, 21-23, 9-21 di Terbuka Malaysia 2022 baru-baru ini diikuti tumpas kepada pasangan kelima dunia, Fajar Alfian-Muhammad Rian Ardianto dari Indonesia, 14-21, 21-19, 10-21 pada Masters Malaysia 2022.

Gandingan Sze Fei-Izzuddin pula tewas di peringkat separuh akhir Terbuka Malaysia kepada pasangan Fajar-Muhammad Rian dari Indonesia, 14-21, 12-21 sebelum  disingkirkan pasangan sama seawal pusingan pertama 14-21, 20-22 pada Masters Malaysia 2022 yang berakhir semalam. – BERNAMA


PRU15: Calon BN perlu jalani tapisan termasuk dengan jabatan agama – Ismail Sabri

KUALA LUMPUR: Calon Barisan Nasional (BN) bagi Pilihan Raya Umum ke-15 (PRU15) perlu menjalani tapisan termasuk dengan jabatan agama sebelum dibenarkan bertanding, kata Perdana Menteri Datuk Seri Ismail Sabri Yaakob.

Beliau berkata, saringan dengan jabatan agama yang julung kali diadakan itu bagi memastikan pemilihan calon BN lebih teliti dan mereka tidak terlibat dengan pelbagai isu syariah termasuk pemberian nafkah.

Ismail Sabri yang juga Naib Presiden UMNO berkata pemilihan calon masih dalam proses dan pembentangan “pusingan pertama” telah dibuat oleh pengerusi perhubungan negeri sebelum dibuat kali kedua dalam perjumpaan sekali lagi.

“Kita juga akan ada saringan. Kena buat pemeriksaan antara nama-nama yang dicadangkan itu.

“Kita akan menyemak dengan polis, SPRM (Suruhanjaya Pencegahan Rasuah Malaysia), Jabatan Insolvensi,  mungkin kali ini dengan pejabat agama, pejabat kadi pun kita kena semak juga kot ada yang kahwin kat Siam ke.

“Ada yang nafkah anak tak bayar ke, ada penghakiman di Mahkamah Syariah ke, kalau dulu kita tak pernah periksa, kali ini kita lebih terperinci,” kata beliau kepada media selepas menghadiri taklimat khas sempena PRU15 dan Monsun Timur Laut 2022 di Bukit Aman di sini hari ini.

Ditanya mengenai cadangan Pengerusi Pakatan Harapan (PH), Datuk Seri Anwar Ibrahim supaya calon Perdana Menteri berdebat secara terbuka sempena PRU15, Ismail Sabri berkata ia bukan budaya di negara ini.

“Bukan budaya kita berdebat, tak pernah buat sebelum ini dan ia tak mendatangkan apa-apa hasil. Kalau bagi berdebat, dia akan sebut janji manifesto dia, bulan dan bintang pun dia akan sebut.

“Jadi tak perlu debat sebab selama ini pun kita tak berdebat sebelum pilihan raya umum dan kita bentuk kerajaan berdasarkan kepercayaan rakyat dan kita juga sibuk di kawasan masing-masing untuk berkempen,” kata beliau.

Anwar sebelum ini dilaporkan mencadangkan tiga calon Perdana Menteri daripada PH, Perikatan Nasional (PN) dan BN mengadakan debat terbuka sempena PRU15, dan perbahasan tersebut perlu menumpukan kepada soal dasar serta perancangan dan bukan berbentuk tuduhan serta dakwaan.

Mengenai permohonan Parti Bangsa Malaysia (PBM) untuk menjadi komponen BN, Ismail Sabri berkata perkara itu masih dalam pertimbangan.

Suruhanjaya Pilihan Raya (SPR) menetapkan hari pengundian bagi PRU15 pada 19 November, penamaan calon pada 5 November dan pengundian awal pada 15 November. – BERNAMA


Saya akan terus sokong GEG biarpun sebagai rakyat biasa – KJ

PUTRAJAYA: Menteri Kesihatan, Khairy Jamaluddin berkata, beliau akan terus menyokong Rang Undang-undang Kawalan Produk Tembakau dan Merokok 2022 dan Dasar Generasi Penamat (GEG) biar apa sekalipun kedudukan selepas Pilihan Raya Umum ke-15 (PRU15).

Menyifatkan Rang Undang-undang itu sebagai agenda penting untuk rakyat Malaysia, Khairy berkata, beliau telah melakukan yang terbaik bagi Rang Undang-undang berkenaan sejak awal sehingga melalui Jawatankuasa Pilihan Khas (JKPK) Menimbang Rang Undang-Undang Kawalan Produk Tembakau dan Merokok 2022.

“Saya akan terus menyokong supaya GEG ini dibawa ke Parlimen dalam apa jua kedudukan saya selepas ini. Mungkin sebagai Ahli Parlimen, mungkin sebagai rakyat biasa dan saya akan terus push supaya kerajaan yang baharu membawa RUU ini,” katanya kepada pemberita selepas merasmikan Seminar Anti-Obes City Putrajaya dan pelancaran modul program pengurusan berat badan di sini hari ini.

Khairy turut berharap kerajaan baharu akan dibentuk kelak dan menteri yang memegang portfolio kesihatan tidak tunduk kepada syarikat tembakau dan yang terbabit dalam penjualan produk rokok.

Dalam pada itu, Khairy berkata semua pihak perlu menerima hakikat bahawa Parlimen baharu yang akan dibentuk selepas PRU15 dianggotai Ahli Parlimen baharu.

“Jadi kita tidak boleh ambil pendirian bahawa Parlimen baharu ini akan automatik setuju dengan apa yang Parlimen lama melalui JKPK telah pun setuju,” katanya.

Bacaan pertama dan kedua RUU telah dibuat pada 27 Julai dan 1 Ogos lepas sementara satu usul bagi merujuk ia kepada JKPK Menimbang Rang Undang-undang telah dibuat pada 2 Ogos dan dipersetujui Dewan Rakyat.

Rang undang-undang berkenaan antara lain mengetengahkan larangan merokok apa-apa produk tembakau atau pengganti tembakau serta larangan penggunaan peranti merokok, oleh mana-mana individu yang lahir pada 2007 dan seterusnya serta bagi perkara berkaitan.

Ia bertujuan melindungi generasi muda daripada terjebak dengan tabiat merokok, selain mengurangkan kematian akibat penyakit berkait rokok. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


AS$30 juta masuk ke akaun Najib dari syarikat samaran – Saksi

KUALA LUMPUR: Seorang Penganalisis Pasukan Petugas Khas 1Malaysia Development Berhad (1MDB) memberitahu Mahkamah Tinggi di sini pada Selasa bahawa, akaun peribadi Datuk Seri Najib Tun Razak menerima AS$30 juta daripada sebuah syarikat samaran, Blackstone Asia Real Estate Partners.

Adam Ariff Mohd Roslan, 29, berkata demikian semasa perbicaraan kes rasuah dan pengubahan wang haram berjumlah RM2.3 bilion dana 1MDB, membabitkan bekas Perdana Menteri itu di hadapan Hakim, Datuk Collin Lawrence Sequerah (kini Hakim Mahkamah Rayuan).

Blackstone ialah sebuah syarikat yang dikatakan dikawal oleh ahli perniagaan buruan, Low Taek Jho atau lebih dikenali dengan nama Jho Low, melalui rakan sekutunya Tan Kim Loong atau Eric Tan.

Beliau yang juga saksi pendakwaan ke-47 berkata, akaun itu turut menerima wang berjumlah AS$5 juta pada 30 Oktober 2012 dan AS$25 juta lagi dipindahkan pada 19 November tahun sama.

“Standard Chartered Bank milik Blackstone merekodkan, akaun yang menerima dana itu telah menggunakan nama ‘AmPrivate Banking – MR’.

“Pemeriksaan ke atas penyata bank dan rekod bertarikh 31 Oktober 2012 dan 20 November 2012 untuk akaun atas nama ‘AmPrivate Banking – MR dan/atau Datuk Seri Mohd Najib Tun Razak’ yang disediakan oleh AmIslamic pula, sepadan dengan pemindahan itu,” katanya.

Bukan itu sahaja, saksi terbabit berkata, terdapat aliran masuk lebih RM60.6 juta ke akaun peribadi AmIslamic Najib.

Beliau berkata, ia berasal daripada terbitan Bon Nota Jangka Sederhana Islam (IMTN) oleh Lembaga Pelaburan Terengganu (TIA).

Untuk rekod, TIA ditukar nama kepada 1MDB melalui Kementerian Kewangan Diperbadankan (MKD) pada pada September 2009 lalu.

Katanya lagi, akaun itu menerima kemasukan wang pada 23 Februari dan 13 Jun 2011 itu.

Katanya, ia diterima dari akaun Bank Riyad, juga berasal daripada pinjaman bertempoh bersindiket RM2.5 bilion oleh 1MDB.

Adam Ariff berkata, aliran wang tersebut diperoleh pada 23 Februari dan 13 Jun 2011 daripada akaun Bank Riyadh juga berasal daripada pinjaman bertempoh bersindiket RM2.5 bilion oleh 1MDB.

“Akaun Bank Riyad itu memindahkan dana ke akaun Najib dalam tempoh satu hingga tiga hari selepas Good Star memindahkan dana ke akaunnya,” katanya selepas dirujuk dengan laporan jejak wang dalam akaun bekas Ahli Parlimen Pekan itu.

Najib, 70, menghadapi empat tuduhan menggunakan kedudukannya untuk memperoleh suapan berjumlah RM2.3 bilion dana 1MDB dan 21 tuduhan pengubahan wang haram yang melibatkan jumlah yang sama. -Sinar Harian

Author

Media Variasi

View all posts

View all posts


Aplikasi Maybank2U, MAE terhad kepada beberapa jenama telefon bimbit sahaja?

APLIKASI perbankan dalam talian sewajarnya berfungsi sebagai penyedia kemudahan kepada pengguna untuk pembayaran bil, urus niaga atas talian dan sebagainya.

Namun apabila ia dibangunkan tidak ‘mesra pengguna’ ia hilang fungsi membantu sebaliknya menyusahkan orang ramai.

Apa yang mengejutkan penulis apabila secara tiba-tiba aplikasi Maybank2U dan MAE tidak lagi kepada ‘to you’ setelah ia memaklumkan tidak boleh berfungsi sepenuhnya dengan beberapa jenis telefon seperti OPPO.

Aplikasi ini telah digunakan penulis sekian lama dan tidak pernah lupa untuk kemas kini setiap kali diminta berbuat demikian.

Penulis telah membawa isu ini kepada salah sebuah Maybank pada minggu lalu dan pegawai kaunter mengesahkan aplikasi berkenaan terhad kepada beberapa jenama telefon.

Jelas pegawai itu, pengguna perlu menukar jenama telefon yang boleh digunakan seperti IPhone dan sebagainya.

Kata pegawai jika pengguna enggan menukar jenama telefon yang boleh dihubungkan, aplikasi berkenaan tidak akan boleh digunakan sampai bila-bila.

Jawapan itu agak mengejutkan penulis kerana ia menunjukkan kelemahan aplikasi itu yang sepatutnya memberi kemudahan kepada pelanggan yang mereka hormati.

Perkara itu berlaku ke atas penulis sendiri, bagaimana dengan golongan B40 yang lain adakah mereka perlu menukar jenis telefon untuk dapat akses ini?

Sehubungan itu, Maybank sebagai sebuah institusi kewangan yang terbesar di Malaysia dan terkenal di rantau Asia seharusnya peka isu-isu kemudahan yang disediakan mereka agar ia tidak menyusahkan rakyat.

Maybank juga disarankan peka kepada keperluan pelanggannya merujuk pelbagai lapisan masyarakat, yang tidak hanya kepada golongan urban semata-mata tetapi di pelusuk negara.

Ciri-ciri aplikasi Maybank2u dan MAE juga perlu lebih holistik dan mesra pelanggan.

Author

Tun Puteh Wanti

View all posts

View all posts


Khairy sedia cadangan kesihatan untuk pertimbangan BN dalam manifesto

KUALA LUMPUR: Menteri Kesihatan, Khairy Jamaluddin berkata, beliau akan menyediakan beberapa cadangan berkaitan kesihatan untuk pertimbangan Barisan Nasional (BN) supaya dimasukkan dalam manifesto Pilihan Raya Umum ke-15 (PRU15).

Menurutnya, perkara itu termasuk Rang Undang-Undang Kawalan Produk Tembakau dan Merokok 2022 dan cadangan tersebut akan diserahkan kepada Naib Presiden UMNO Datuk Seri Mohamed Khaled Nordin yang bertanggungjawab kepada manifesto untuk tindakan seterusnya.

“Sebagai Menteri Kesihatan, tentunya saya telah membuat beberapa cadangan, kita telahpun memberi beberapa cadangan, termasuk itulah (rang undang-undang berkenaan),” katanya pada sidang media selepas majlis pembukaan Clinical Research Malaysia (CRM) Trial Connect 2022 dan Majlis Memorandum Persefahaman (MoU) di sini hari ini.

Khairy berkata, demikian ketika ditanya sama ada beliau telah bertanyakan kepada pemimpin BN jika gabungan itu akan memasukkan rang undang-undang tersebut yang lebih dikenali sebagai Generasi Penamat (GEG) dalam manifesto mereka.

Ditanya mengenai aspek kesihatan yang dijangka dimasukkan dalam manifesto BN, Khairy menjawab: “Tunggu dan lihatlah, tetapi saya tengah sediakan beberapa cadangan…dan hampir siap,” katanya.

Pada 12 Oktober, Khairy berkata, beliau akan terus menyokong Rang Undang-undang Kawalan Produk Tembakau dan Merokok 2022 biar apa sekalipun kedudukan selepas PRU15. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Khairy harap Sabah sokong akta larangan merokok terhadap generasi muda

KOTA KINABALU: Menteri Kesihatan Khairy Jamaluddin berharap kerajaan Sabah turut menyokong akta baharu bagi melarang aktiviti merokok dan pemilikan sebarang produk merokok termasuk rokok elektronik (vap) terhadap generasi muda yang lahir selepas 2007.

Menurut Khairy, beliau akan membentangkan pindaan Rang Undang-undang (RUU) Kawalan Produk Tembakau dan Merokok 2022 dalam sidang Parlimen akan datang sebagai usaha memastikan generasi muda tidak terjebak dengan tabiat merokok.

“Semasa pembentangan pindaan RUU berkenaan, saya berharap semua Ahli Parlimen daripada Sabah menyokong kerana ini untuk kebaikan masa depan negara kita.

“Penyebab utama kematian di negara kita adalah penyakit jantung dan kanser paru-paru… saya ada bertanya kepada pakar apa penyebab penyakit itu dan jawapannya adalah rokok. Oleh itu, kita kena menyelasaikan masalah ini,” katanya.

Beliau berkata demikian berucap pada majlis Agenda Nasional Malaysia Sihat-Sabah Maju Jaya (ANMS-SMJ) peringkat Sabah yang dirasmikan oleh Ketua Menteri Sabah Datuk Seri Hajiji Noor di sini hari ini.

Sementara itu, Khairy berkata kes bunuh diri di Malaysia semakin membimbangkan dan perlu ditangani dengan kaedah yang betul.

“Di Malaysia, sumber daripada Polis Diraja Malaysia (PDRM) melaporkan, terdapat peningkatan dalam kes bunuh diri yang dilaporkan pada 2021 iaitu sebanyak 1,142 kes berbanding 631 kes pada 2020 dengan peningkatan sebanyak 81 peratus.

“Bagi 2022 pula, sejumlah 467 kes bunuh diri telah dilaporkan oleh PDRM hingga Jun. Faktor-faktor yang menyumbang kepada tingkah laku bunuh diri adalah pelbagai dan kompleks, seperti isu psikososial dan persekitaran, isu kewangan (kehilangan sumber pendapatan atau pekerjaan), penyakit mental seperti kemurungan, kurang sokongan sosial dan penyalahgunaan substans.

“Bunuh diri atau cubaan bunuh diri adalah kesalahan dan boleh ditangkap tetapi saya cadangkan sekiranya ada cubaan bunuh diri, biar ia diserahkan kepada pihak Kementerian Kesihatan (KKM) kerana mereka lebih tahu menyelasaikan masalah tersebut dengan pelbagai kaedah termasuk memberi kaunseling. Sekiranya mangsa cuba bunuh diri itu ditangkap, mereka akan lebih tertekan,” katanya.

Beliau berkata KKM akan terus berusaha untuk mendidik dan melatih masyarakat berhubung masalah kesihatan mental, pencegahan tingkah laku bunuh diri serta menghapuskan stigma terhadap tingkah laku tersebut. – BERNAMA


Taktik ‘bunuh’ karektor sebelum PRU sudah lapuk – Yusuf Azmi

KUALA LUMPUR: Ketua Aktivis Persatuan Pengguna Semboyan Malaysia (PPSM), Yusuf Azmi berpandangan taktik ‘pembunuhan’ karektor oleh orang politik menjelang pilihan raya umum (PRU) tidak lagi relevan.

Yusuf berpendapat, rakyat kini sudah bijak membuat penilaian jika apa yang berlaku terhadap mantan Perdana Menteri, Datuk Seri Najib Razak sebagai satu hukuman politik.

“Saya bukan orang politik tetapi saya tidak mahu lihat wujud unsur kezaliman melampaui batas dan penganiayaan.

“Apa pun hukuman sudah dibuat, kita harap ia bukan tekanan kumpulan parti jika tidak ia satu kezaliman dan penganiayaan.

“Jika dia bersalah, ye dia perlu dihukum tidak kira dia PM atau TPM tetapi kita kena lihat juga imej negara kita, sudah ada dua nama besar bekas PM dan bekas TPM Datuk Seri Anwar Ibrahim, jadi ia memalukan negara kita jika ia ‘political way’ saya harap ia tidak begitu.

“Kita harap apabila PRU nak dekat, jangan jahanamkan seseorang dengan cara kotor.

“Sebab saya nampak modul agenda politik sebenarnya jatuh menjatuhkan sudah tidak relevan,” katanya kepada MEDIA VARIASI.

Tambah beliau ketika mengulas isu pemenjaraan Najib, kalau orang politik mahukan kemenangan, bawalah isu yang relevan seperti berusaha ubah kadar kemiskinan, selesaikan isu kenaikan harga barang mendadak tetapi jika masih meneruskan agenda kemenangan untuk kepentingan parti tertentu, nasib rakyat tidak terbela.

“Sebagai rakyat kita mesti mahukan keadilan kepada negara kita, jika Najib salah, kita sokong hukuman sebegitu tetapi perlu juga ada budi bicara jasanya sebagai PM yang pernah berjuang untuk rakyat.

“Allah tidak suka hambaNya mengambil alih tugasNya menjatuhkan hukuman lebih daripada dosanya seolah-olah hamba yang meletakkan hukuman,” katanya.

Author

Tun Puteh Wanti

View all posts

View all posts


Dua cedera dalam kebakaran gudang simpanan bahan kimia

KUALA LUMPUR: Dua pekerja melecur teruk apabila sebuah gudang penyimpanan bahan kimia di Taman Teknologi Park, di sini, terbakar petang tadi.

Jurucakap Jabatan Bomba dan Penyelamat Kuala Lumpur berkata, kedua-dua mangsa yang berumur 20 dan 25 tahun itu melecur sebanyak 50 peratus di bahagian badan dan telah diberi rawatan awal sebelum dikejarkan ke Hospital Cancelor Tuanku Muhriz Universiti Kebangsaan Malaysia, Bandar Tun Razak di Cheras.

Beliau berkata, bomba menerima panggilan kecemasan kejadian itu pada pukul 4.35 petang tadi dan seramai 14 anggota termasuk Pasukan Khas Bahan Kimia Berbahaya (Hazmat) dari Balai Bomba dan Penyelamat Bukit Jalil dikerahkan ke lokasi kejadian.

“Pasukan penyelamat yang tiba di lokasi 10 minit kemudian mendapati kebakaran melibatkan tempat penyimpanan bahan kimia yang mengakibatkan dua pekerjanya mengalami kecederaan,” katanya ketika dihubungi hari ini.

Menurutnya, kebakaran yang melibatkan kawasan seluas 800 kaki persegi itu dapat dipadamkan pada pukul 5.15 petang dan punca kebakaran masih dalam siasatan.

“Bahan-bahan kimia yang terlibat dalam kebakaran telah berjaya dineutralkan dan tiada pencemaran berlaku,” katanya. –  BERNAMA


Bekas penyerang Chelsea, Christian Atsu ditemukan mati

BEKAS penyerang Chelsea dan Newcastle United, Christian Atsu dilaporkan ditemui mati selepas dia hilang beberapa hari selepas gempa bumi di Turkiye.

Atsu yang bermain untuk Hatayspor merupakan antara bintang yang hadir dari akademi Chelsea sebelum berpindah ke Turkiye.

Pemain yang berusia 31 tahun itu tinggal di sebuah apartmen di Bandar Hatay yang mengalami kerosakan besar semasa gempa bumi baru-baru ini.

BREAKING: Christian Atsu's agent has confirmed 'Atsu has been found dead' pic.twitter.com/ASlLgRjxS3

— YabaLeftOnline (@yabaleftonline) February 18, 2023

Kelab yang diwakili Atsu, Hatayspor pada awalnya melaporkan dia diselamatkan ‘dengan kecederaan’ tetapi sehari kemudian kedudukan itu berubah.

Nana Sechere, yang berada di Hatay berkata, mereka menemui ‘lokasi bilik tepat’ Atsu dan menemui sepasang kasut miliknya.

Gempa bumi yang berlaku di Turkiye dan utara Syria ini telah meragut lebih 40,000 nyawa.

Author

Muhammad Nor Fadzly Mahat

View all posts

View all posts


Rebut insentif diskaun bayaran balik PTPTN hingga 31 Mei

Ketua Eksekutif PTPTN, Ahmad Dasuki Abdul Majid berkata, tawaran diskaun bermula 1 Mac lepas mencakupi empat kategori iaitu pemberian diskaun 20 peratus atas baki hutang untuk penyelesaian penuh pinjaman dan diskaun 15 peratus untuk penyelesaian sekurang-kurangnya 50 peratus daripada baki hutang.

“Selain itu, PTPTN juga menawarkan diskaun 15 peratus untuk bayaran balik melalui potongan gaji atau Debit Terus mengikut jadual bayaran balik dan diskaun lima peratus untuk bayaran balik melalui aplikasi myPTPTN,” katanya dalam kenyataan di sini hari ini.

Beliau berkata, PTPTN telah menyediakan pelbagai saluran bagi memudahkan peminjam membuat bayaran balik termasuk secara dalam talian iaitu melalui aplikasi myPTPTN dan perbankan Internet.

Selain itu, Ahmad Dasuki berkata, PTPTN turut membuka kaunter khas di lokasi terpilih di seluruh negara bagi membantu peminjam yang berhasrat untuk merebut peluang insentif diskaun bayaran balik itu.

Pada masa yang sama, beliau turut mengucapkan terima kasih kepada semua peminjam yang telah membuat bayaran balik pinjaman sepanjang tempoh pelaksanaan diskaun dan penghargaan kepada rakan strategik yang turut mengadakan kempen membayar balik pinjaman PTPTN.

“Komitmen peminjam yang membuat bayaran balik amatlah dihargai dalam memastikan kelangsungan pemberian pinjaman pendidikan kepada generasi akan datang,” katanya.

Peminjam juga boleh menghubungi PTPTN untuk maklumat lanjut menerusi Careline PTPTN di 03-2193 3000, Live Chat melalui www.ptptn.gov.my, e-Aduan https://eaduan.ptptn.gov.my/ atau media sosial rasmi PTPN.  – BERNAMA


Tealive tembusi pasaran Kanada

KANADA: Jenama teh gaya hidup Malaysia, Tealive kini berada di Amerika Utara menerusi kedai pertama di pusat bandar Ottawa, Kanada.

Malahan, syarikat itu turut merancang untuk membuka 50 cawangan lagi di seluruh negara tersebut dalam tempoh lima tahun.

Pengasas dan Ketua Pegawai Eksekutif Loob Holding Sdn Bhd, Bryan Loo berkata,  Tealive memberi tumpuan untuk berkembang di Asia Tenggara dan tidak menyasarkan Amerika Utara secara khusus sehingga sebuah kumpulan perniagaan terkemuka yang menjalankan perniagaan pastri dan kedai roti menemui pihaknya.

Katanya, syarikat berkenaan yakin rakan kongsi tempatan pilihan mereka di Kanada akan menjadi padanan yang sesuai kerana mempunyai lebih 20 tahun pengalaman dalam segmen makanan dan minuman.

“Rakan kongsi tersebut komited untuk membuka 50 cawangan dalam tempoh lima tahun akan datang di seluruh Kanada.

“Kemasukan di Kanada ini dan pengembangan yang dirancang di seluruh negara itu akan memberikan peluang kepada kami untuk mengetahui lebih lanjut mengenai pasaran Amerika Utara secara dekat. Oleh itu, pada masa akan datang, kami mungkin turut meneroka pasaran Amerika Syarikat (AS) yang menguntungkan,” katanya dalam kenyataan seperti dilapor Harian Metro.

Tambah Loo, Tealive mempunyai pelbagai jenis minuman dalam portfolionya dan kini menawarkan makanan melalui ‘Tealive Eats’.

“Menu pelancaran Kanada kami sememangnya inovatif dan menarik dengan minuman dan makanan yang disediakan untuk selera tempatan tanpa menjejaskan pengalaman unik ‘Tealive breakthrough’ kami,” katanya.

Maklumnya, pembukaan kedai di kawasan komersial Somerset Street minggu lepas dibanjiri oleh peminat ‘boba’.

Beliau turut yakin dengan potensi pasaran global ‘bubble tea’ dan mahu menjadikan Loob bersedia untuk mengharungi gelombang seterusnya.

Menurut firma penyelidikan pasaran terkemuka, Facts and Factors, saiz Pasaran Global ‘Bubble Tea’ bernilai kira-kira US$2.1 bilion pada 2020 dan dianggarkan meningkat kepada kira-kira US$4.5 bilion menjelang 2026, pada kadar pertumbuhan tahunan terkumpul sebanyak 8.1 peratus di antara tahun 2021 dengan 2026, katanya.

“Tealive dikenali sebagai jenama yang ‘Lahir di Malaysia, Dibesarkan untuk Dunia’. Hari ini, kami mengucapkan terima kasih kepada berjuta-juta pelanggan kami di 10 negara, kerana dengan sokongan mereka, kami benar-benar global dengan kehadiran di lima benua,” ujarnya.

Author

Diyana Rahip

View all posts

View all posts


UMNO sertai Kerajaan Perpaduan demi selamatkan nasib rakyat Malaysia

KUALA LUMPUR: Timbalan Presiden UMNO, Datuk Seri Mohamad Hasan menegaskan kepada semua ahli UMNO bahawa keputusan UMNO menyertai PH untuk menubuhkan Kerajaan Perpaduan adalah demi nasib rakyat.

Ahli Parlimen Rembau itu berkata, susulan kekalahan teruk UMNO dalam Pilihan Raya Umum ke-15 (PRU15) yang lalu, mereka sedar tidak berhak meminta, mendesak dan mengharapkan apa jua habuan dalam rundingan membentuk kerajaan.

Menurutnya, beliau mengusulkan agar Kerajaan Perpaduan dibentuk di antara PH dan PN yang memperoleh jumlah kerusi Parlimen yang banyak memandangkan kedua-dua belah pihak memerlukan gabungan parti untuk mendapat majoriti.

“Maka saya pun dengan tegas mengusulkan dalam Facebook saya agar PN dan PH membentuk Kerajaan Perpaduan dan jika diperlukan bantuan UMNO, maka kita sentiasa bersedia untuk berunding tetapi dengan keikhlasan dan ketelusan.

“Apa lagi bila itu juga lah hasrat dan seruan daripada pihak Istana Negara agar semua bersepakat menubuhkan Kerajaan Perpaduan, tetapi malangnya PN menolak mentah-mentah.

“Mereka berkeras untuk tidak bekerjasama dengan PH dalam apa jua sekali pun, sekaligus menolak saranan untuk membentuk Kerajaan Perpaduan yang disarankan oleh Istana Negara.

“Maka UMNO waktu itu merasakan bertanggungjawab untuk tampil dan menjadi penyelesai kepada usaha untuk membentuk Kerajaan Perpaduan tersebut,” katanya.

Beliau berkata demikian ketika menyampaikan ucapan perasmian persidangan Perhimpunan Agung UMNO (PAU) 2022 di Pusat Dagangan Dunia Kuala Lumpur pada Rabu malam.

Jelasnya, UMNO yang sekian lama memperjuangkan perpaduan Melayu dan nasional, tidak boleh berpeluk tubuh dan membiarkan masa depan Malaysia menjadi ‘secondary’.

Tambahnya, lima hari negara tidak berkerajaan, matawang negara jatuh daripada RM4.50 sehingga RM4.75, malah ‘capital flight’ meninggalkan negara ketika itu.

“Maka membawa Malaysia keluar daripada kemelut pasca PRU15 adalah misi utama pada ketika itu.

“Tugas utama kita adalah mengeluarkan Malaysia daripada kemelut pasca PRU15, terlalu banyak isu yang mencengkam rakyat saban hari dan kita tidak boleh membiarkan drama politik ini berlarutan sehingga menjejaskan kualiti hidup rakyat.

“Sudah empat tahun rakyat menderita, kita perlu satu kerajaan yang kuat dan stabil selepas PRU15, UMNO harus melakukan tugas patriotiknya untuk negara ini.

“Memastikan bahawa kerajaan dapat dibentuk dengan bantuan UMNO walaupun kita tewas kerana kedudukan negara yang genting pada saat itulah maka UMNO memeterai persefahaman dengan PH, GRS dan GPS untuk bekerjasama mentadbir negara,” tegasnya.

Author

Faridah Amiratul

View all posts

View all posts


Sukarelawan SERVE Rescue dilatih bomba siap sedia hadapi banjir di Selangor

SHAH ALAM: Ahli Sukarelawan Selangor (SERVE) Rescue yang telah tamat menjalani latihan asas selama empat hari bersama Jabatan Bomba dan Penyelamat (JBPM) Selangor adalah sebagai satu usaha penyelamatan dan membantu program pasca bencana di kawasan berisiko yang terdedah kepada bencana banjir.

Menteri Besar Selangor, Datuk Seri Amirudin Shari berkata, program tersebut adalah inisiatif kerajaan negeri bagi menggalakkan orang ramai menyertai kursus sukarelawan sejak diperkenalkan pada tahun 2021.

“Tujuan SERVE Rescue ini diwujudkan adalah untuk membantu operasi penyelamat sementara menunggu operasi penyelamat di lokasi-lokasi bencana khususnya di negeri Selangor.

“Pasukan ini juga adalah kesinambungan daripada usaha menggalakkan kesukarelawan bagi negeri Selangor dengan tertubuhnya pasukan ini pada tahun 2021.

“Peristiwa banjir besar yang berlaku pada akhir Disember tahun lalu, telah memberi pendedahan bermakna para sukarelawan Serve yang baru sahaja ditubuhkan untuk berdepan situasi sebenar bencana,” katanya.

Beliau berkata demikian ketika berucap pada Majlis Penutupan Kursus Penyelamatan “SERVE Rescue” tahun 2022 di Balai Bomba dan Penyelamat Shah Alam, di sini hari ini.

Jelas Amirudin, program sukarelawan ini juga adalah bagi menampung kekurangan pegawai dan anggota bomba berjumlah 1,200 di seluruh negeri Selangor menghadapi musim banjir dengan kepadatan penduduk di Selangor kini mencecah tujuh juta penduduk

Turut hadir dalam program tersebut ialah Exco Generasi Muda, Sukan dan Modal Insan negeri Selangor, Tuan Mohd Khairuddin Othman dan Pengarah Bomba Selangor, Norazam Khamis.

Author

Mohamad Fitri Hazim Hazam

View all posts

View all posts


Raja Rozela sahkan mohon bersara awal

KUALA LUMPUR: Timbalan Pendakwa Raya, Datuk Raja Rozela Raja Toran yang mengetuai pendakwaan dalam perbicaraan rasuah dihadapi Datuk Seri Dr Ahmad Zahid Hamidi mengesahkan beliau bersara awal.

Raja Rozela sebelum ini mengetuai pendakwaan yang mana Ahmad Zahid berdepan 47 pertuduhan iaitu 12 bagi pecah amanah, lapan berhubung rasuah dan 27 pertuduhan pengubahan wang haram membabitkan puluhan juta ringgit dana milik Yayasan Akalbudi.

“Ya, saya memohon untuk bersara awal dan mohon bercuti sebelum bersara mulai 1 November ini,” katanya kepada Berita Harian, hari ini.

Sebelum ini, perbicaraan kes Yayasan Akalbudi yang bersambung minggu lalu diteruskan tanpa kehadiran Raja Rozela.

Semalam, Peguam Negara, Tan Sri Idrus Harun menerusi kenyataan berkata, Raja Rozela sudah mengemukakan permohonan untuk bersara awal pada 3 April lalu dan permohonannya diluluskan berkuat kuasa 1 November ini.

Tegasnya, keputusan Jabatan Peguam Negara menggantikan Timbalan Pendakwa Raya itu dibuat selepas membuat pertimbangan yang teliti.

Sehubungan itu, Datuk Mohd Dusuki Mokhtar dipilih sebagai ketua pasukan pendakwaan baharu berdasarkan pengalaman luasnya hampir 30 tahun sebagai Timbalan Pendakwa Raya.

Bagi pertuduhan pecah amanah, Ahmad Zahid, 70, didakwa menggunakan dana yayasan berkenaan untuk membuat enam pembayaran bagi penggunaan kad kredit peribadinya, polisi insurans dan lesen kenderaan peribadinya, memindahkan wang ke firma guaman dan membuat sumbangan kepada Persatuan Bola Sepak Polis Diraja Malaysia.

Beliau dituduh melakukan perbuatan itu di Affin Bank Berhad cawangan Jalan Bunus, Off Jalan Masjid India di sini, antara 13 Januari 2014 dan 23 Disember 2016.

Pertuduhan dilakukan mengikut Seksyen 409 Kanun Keseksaan yang membawa hukuman penjara antara dua dan 20 tahun serta dengan sebatan dan boleh juga dikenakan denda, jika sabit kesalahan.

Sementara itu, Ahmad Zahid ketika membela diri pada 22 Mei tahun lalu, memberitahu Mahkamah Tinggi, baki wang dalam akaun peribadinya lebih daripada mencukupi untuk membayar kad kredit miliknya tanpa menggunakan dana Yayasan Akalbudi.

Author

Media Variasi

View all posts

View all posts


‘Festival Hantu Lapar’ – Bulan suci penganut Buddha, Taoism bersedekah

TAHUKAH anda mengenai ‘Festival Hantu Lapar’ atau lebih dikenali ‘Bulan Hantu’?

Festival Hantu Lapar adalah upacara yang disambut pada bulan ke-7 mengikut kalendar Lunar.

Festival ini disambut oleh kaum Cina beragama Buddha dan Taois yang percaya bahawa roh nenek moyang mahupun saudara mara terdekat akan kembali ke dunia manusia untuk menuntut “hak-hak” mereka.

Malah, ada juga roh atau hantu yang tidak tenang berkeliaran di dunia manusia di mana mereka tiada waris yang boleh menghidang dan memberi makan kepada mereka sepanjang bulan itu.

Susulan itu, waris yang hidup akan berusaha untuk menenangkan hantu-hantu ini dengan mempersembahkan makanan dan keperluan harian kepada roh nenek moyang mereka terutamanya pada hari ke-15 bulan tujuh dalam kalendar Lunar.

Selain itu, makanan dan keperluan harian turut di sedekahkan kepada hantu-hantu yang diabaikan oleh waris mereka yang hidup ataupun yang tiada pewaris bagi mengelakkan hantu berkenaan mengganggu kehidupan mereka yang hidup.

Festival Hantu Lapar yang turut dikenali sebagai ‘Yu Lan Pen Jie’ atau ‘Zhong Yuan Jie’ menyaksikan penganut agama Buddah dan Taois percaya ketika ini, pintu neraka atau gates of hell telah dibuka dan hantu-hantu lapar dibenarkan untuk merayau dengan bebas.

Antara perkara yang dilaksanakan penganut agama Buddha dan Taoism adalah sesi penyediaan makanan, membakar colok untuk menjemput hantu-hantu lapar ini menjamah makanan serta membakar sejenis kertas dikenali ‘kertas joss’* sebagai wang buat hantu-hantu berkenaan menggunakannya di alam mereka.

Seorang penganut Buddha dikenali Mike menyatakan, bulan hantu merupakan perayaan suci untuk mereka berhubung semula dengan orang yang telah tiada.

Tambah Mike, bagi mereka yang mempunyai perniagaan juga sebaiknya melaksanakan perkara di atas supaya perniagaan mereka berjalan lancar.

“Selalunya orang yang buat business (bagi penganut Buddha), akan sembahyang. Bakar wang, kasi makan pada hantu.

“Sebab kebanyakan hantu lapar ini dalam golongan yang tidak terjaga, jadi bila kita kasi makan in return, mereka tak akan kacau business kita,” katanya kepada MEDIA VARIASI.

Selain daripada di kawasan sekitar rumah dan kawasan perniagaan, ada juga sebilangan penganut Buddha dan Tao yang mengadakan upacara sembahyan khas dan membuat penyembahan makanan seperti kuih-muih dan buah-buahan di tepi jalan raya.

Berdasarkan hasil pembacaan penulis berkaitan bulan hantu, upacara itu dibuat bagi memastikan roh hantu yang sesat tidak mengganggu ketenteraman kawasan-kawasan tertentu terutama tempat yang dikatakan ‘keras’ ataupun si mati itu meninggal di sekitar berkenaan.

Malah, penganut Buddha dan Tao amat digalakkan membuat upacara sembahyang khas itu pada Bulan Hantu kerana mereka percaya bahawa penyembahan itu dikira sebagai amalan bersedekah.

*Kertas joss – dipanggil sebagai duit hantu, ia membenarkan orang-orang yang dah mati untuk mendapat bantuan kewangan dari orang yang masih hidup. Ada juga yang akan membakar barang-barang mewah untuk dijadikan pemberikan kepada hantu-hantu lapar ini.

Nak tahu pantang larang yang kaum Cina tak boleh lakukan pada Bulan Hantu? Klik pautan dibawah:

11 pantang larang wajib kaum Cina patuhi pada Bulan Hantu

Author

Diyana Rahip

View all posts

View all posts


Isu parti, politik tidak ganggu tumpuan Ismail Sabri tadbir negara

PUTRAJAYA: Perdana Menteri Datuk Seri Ismail Sabri Yaakob pada Isnin berkata isu parti dan politik tidak mengganggu tumpuan beliau dalam urusan mentadbir negara.

“Tidak, ia tidak mengganggu saya. Saya mempunyai kerja tersendiri dalam parti dan kerajaan. Anggota parti bebas menyuarakan pendapat masing-masing dan itu tidak mengalih tumpuan saya.

“Jika tumpuan saya terganggu, pastinya kita tidak akan capai pertumbuhan KDNK 8.9 peratus pada suku kedua, kita tidak akan lihat angka pengangguran menyusut daripada 4.3 kepada 3.8 peratus, dan angka nilai dagang tidak akan melepasi RM2 trilion,” katanya.

Ismail Sabri berkata demikian apabila ditanya sama ada pentadbirannya tidak dapat menumpukan perhatian dalam tugasan harian dan mungkin terlepas pandang cabaran yang menunggu seperti kegawatan ekonomi yang diramalkan tahun depan kerana pelbagai isu yang melibatkan parti dan kerajaan. Beliau juga ditanya sama ada beliau merasa ditekan berikutan kenyataan-kenyataan yang dibuat oleh anggota partinya UMNO, termasuk presiden parti Datuk Seri Ahmad Zahid Hamidi yang mahu pilihan raya diadakan secepat mungkin.

Ismail Sabri berkata setiap anggota parti (UMNO) berhak menyuarakan pendapat masing-masing, termasuk presiden.

“Semua orang membuat kenyataan dan parti kami meraikan kepelbagaian,” katanya semasa sesi soal jawab bersama beberapa pewarta asing dan Bernama di sini.

“Saya hormati pandangan presiden parti, timbalan presiden, naib presiden serta pemimpin-pemimpin lain parti. Bagaimanapun, keputusan akhir akan dibuat oleh lima pemimpin tertinggi parti,” katanya.

Apabila ditanya sama ada beliau akan bertanding bagi jawatan presiden parti memandangkan amalan UMNO adalah pemimpin tertinggi parti yang menjadi perdana menteri, Ismail Sabri menjawab tumpuan beliau sekarang adalah untuk membantu parti memenangi pilihan raya.

“Jika parti tewas, tiada gunanya bertanding dalam apa-apa jawatan. Saya akan fikirkannya apabila tiba masanya,” kata beliau.

Ismail Sabri juga menunjukkan bahawa di negara-negara lain presiden atau perdana menteri tidak semestinya ketua parti seperti yang dapat dilihat di Indonesia, di mana Joko Widodo hanya anggota biasa Parti Demokratik Indonesia-Perjuangan dan presidennya ialah Megawati. Begitu juga dengan Perdana Menteri India Narendra Modi.

“Situasi ini bukan luar biasa di negara-negara lain. Mungkin ia nampak ganjil di Malaysia kerana ia kali pertama berlaku.

“Bagi saya, saya perdana menteri, saya naib presiden parti dan walaupun saya bukan presiden parti  saya tetap mahu lihat parti menang dan membentuk kerajaan.

Sementara itu, mengenai sama ada skandal rasuah besar yang terus berlaku boleh menjejaskan imej negara, beliau berkata, “benar masalah rasuah itu boleh menjejaskan imej negara jika ia berlaku berterusan. Ia juga akan menghalang pelabur asing melabur di negara ini”.

“Apa yang penting adalah tindakan yang diambil oleh kerajaan dalam menangani masalah ini. Suruhanjaya Pencegahan Rasuah Malaysia (SPRM) mempunyai kuasa untuk mengambil tindakan. Jika anda perhatikan kes-kes rasuah yang dibawa ke mahkamah, tiada siapapun terlepas tidak kira kedudukan mereka”.

Juga, prosedur membabitkan pemerolehan terus diperketatkan untuk menghalang gejala itu daripada terus menular, katanya.

Selagi kerajaan komited dalam bertindak terhadap gejala rasuah, negara-negara lain serta pelabur akan terus berasa yakin dengan Malaysia.

Selepas skandal 1MDB yang menyaksikan kerugian hampir RM50 billion, Malaysia sekali lagi dihantui skandal rasuah mega kali ini membabitkan pembelian kapal pesisir pantai  (LCS) bagi Tentera Laut Diraja Malaysia yang menyebabkan kerugian yang dianggarkan sehingga RM9 billion. – BERNAMA


Puspakom perkenal program PAR, elak pelanggan tertipu manipulasi harga orang tengah

SHAH ALAM: Puspakom Sdn Bhd memperkenalkan program Wakil Pelanggan Yang Diluluskan oleh Puspakom (PAR) bagi mengatasi masalah manipulasi caj perkhidmatan yang dikenakan oleh segolongan orang tengah atau runner.

Puspakom dalam kenyataan memaklumkan, lazimnya ramai pelanggan menggunakan khidmat runner atau orang tengah bagi urusan pemeriksaan kenderaan di pusat pemeriksaan, namun ada segolongan daripada mereka yang memanipulasi, mengenakan caj perkhidmatan yang tinggi dan memberi maklumat palsu kepada pelanggan.

“Pelanggan kemudiannya membuat aduan bahawa Puspakom tidak telus, dan ini telah memberi persepsi buruk terhadap imej Puspakom,” menurut kenyataan itu hari ini.

Justeru, melalui sistem PAR yang diperkenalkan, Puspakom membuat saringan latar belakang akan dijalankan bagi semua runner dengan kerjasama pihak berkuasa dan mereka yang lulus saringan akan didaftar sebagai PAR.

Puspakom menjelaskan semua pelanggan yang ingin menggunakan khidmat orang tengah digalakkan untuk mendapatkan khidmat PAR melalui senarai PAR menerusi laman web www.puspakom.com.my.

Bagaimanapun, Puspakom masih mengalu-alukan orang ramai untuk hadir sendiri ke pusat pemeriksaan dan inisiatif itu tidak berniat untuk menafikan hak pelanggan untuk hadir sendiri ke pusat berkenaan. – BERNAMA


Gangguan bekalan elektrik akibat kebakaran di Mid Valley pulih sepenuhnya – TNB

KUALA LUMPUR: Bekalan elektrik yang terganggu susulan  kebakaran yang berlaku di Pencawang Masuk Utama (PMU) di pusat beli-belah Mid Valley Mega Mall hari ini berjaya dipulihkan sepenuhnya sekitar pukul 12:30 tengah hari, menurut Tenaga Nasional Berhad (TNB).

Ketua Pegawai Grid, Ir. Dev Anandan dalam kenyataan berkata, pemeriksaan TNB mendapati PMU itu terpelantik pada pukul 10:27 pagi dan bekalan terputus mulai pukul 10:51 pagi.

“TNB berjaya memulihkan bekalan kepada sebahagian besar pengguna seawal empat minit gangguan berlaku pada kejadian kebakaran PMU Mid Valley pagi ini. Tindakan pantas pasukan teknikal TNB telah dapat memulihkan bekalan elektrik seawal pukul 10:55 pagi,” katanya.

Beliau berkata, gangguan bekalan itu melibatkan kawasan terhad sekitar Mid Valley serta sebahagian Desa Pantai, dan bekalan elektrik dipulihkan secara berperingkat dengan majoriti kawasan terlibat mendapat bekalan masing-masing dalam tempoh satu setengah jam.

Menurutnya sistem pengangkutan di KL Sentral tidak terjejas kerana mendapat punca bekalan yang berbeza.

“TNB mengucapkan terima kasih kepada Jabatan Bomba dan Penyelamat (JBPM) atas bantuan memadamkan kebakaran. Kami memohon maaf atas segala kesulitan yang dialami pengguna terlibat.” katanya.

Dev Anandan berkata untuk sebarang pertanyaan mengenai gangguan bekalan, pengguna boleh menghubungi talian TNB Careline dengan menelefon 15454.

Beberapa rakaman video mengenai kebakaran di PMU di Mid Valley Megamall yang menampakkan kepulan asap hitam tebal menjadi tular di media sosial hari ini. – BERNAMA


Dua remaja ditemukan lemas di Sungai Pahang

KUANTAN: Dua remaja lelaki ditemukan lemas di Sungai Pahang di Kampung Batu Embun, Jerantut petang tadi.

Pegawai Perhubungan Awam Jabatan Bomba dan Penyelamat Malaysia (JBPM) Pahang, Zulfadli Zakaria berkata mangsa ialah Mohd Safwan Zamri dan Mohd Hanafi Romzi, kedua-duanya berusia 13 tahun.

“Kedua-dua mangsa ditemukan orang awam sebelum pasukan bomba tiba di lokasi kejadian dan diserahkan kepada polis untuk tindakan selanjutnya,” katanya dalam kenyataan hari ini.

Zulfadli berkata, pihaknya menerima panggilan kecemasan mengenai kejadian pada 3.07 petang dan jentera bomba mengambil masa 20 minit untuk tiba ke lokasi kerana balai bomba terdekat terletak 20 kilometer dari kampung berkenaan. – BERNAMA


PM kata tahun ini PRU15, Ramlan sedia bertanding

KUALA LUMPUR: Ketua UMNO Bahagian Lembah Pantai, Datuk Ramlan Askolani memberitahu hasil perbincangan bersama Perdana Menteri, Datuk Seri Ismail Sabri minggu lalu, tahun ini sesuai untuk diadakan Pilihan Raya Umum ke-15 (PRU-15).

“Pendapat saya ketika bersembang dengan PM minggu lepas, bersama lebih 20 Ketua Bahagian yang hadir, sempat saya bertanya, bila sesuai PRU, beliau kata tahun ini.

“Kita perlu bersedialah, apa jua kepimpinan, kena bersedia, macam saya daripada Lembah Pantai, daripada AJK kepada Ketua Pemuda bahagian, jadi sekarang Ketua UMNO Bahagian, saya tidak asing di kawasan ini,” katanya katanya pada sidang media selepas flag off Kayuhan Mesra Keluarga Malaysia Ekopark@Lembah Pantai di sini pada Ahad.

Flag off disempurnakan oleh Ketua Pegawai Eksekutif Narendran Maniam dan Penaung Yayasan Generasi Malaysia Datuk Tengku Zuhri Tengku Abdul Aziz.

Tambah Ramlan, membuat sesuatu keputusan yang penting untuk kestabilan politik amat penting, tidak boleh bersandar emosi semata.

“Ada orang kata saya retorik ke, berlakon ke, sampai sekarang umur saya 61, saya di sini, kita jumpa pengundi ikhlas, kalau tuan puan rasa khidmat kami ni ditakdir, jadi saya tidak menolak untuk terus memberi sumbangan di Lembah Pantai,” katanya.

Author

Tun Puteh Wanti

View all posts

View all posts


Lelaki ditahan, dadah bernilai lebih RM61,000 dirampas

GEORGE TOWN: Polis berjaya menumpaskan aktiviti memproses dadah dan merampas kira-kira 7,400 gram (g) bahan terlarang jenis heroin itu yang bernilai RM61,420 dalam tiga serbuan bermula Khamis hingga Jumaat lepas.

Ketua Polis Pulau Pinang, Datuk Khaw Kok Chin berkata, bertindak hasil risikan, polis menangkap seorang lelaki berusia 40 tahun yang bergiat aktif sejak awal tahun ini dalam aktiviti memproses dadah di sekitar kawasan Seberang Jaya.

“Serbuan pertama itu dilakukan di hadapan sebuah premis perniagaan di Seberang Jaya. Sebuah kereta jenis Perodua Alza turut dirampas bersama alat kawalan jauh kenderaan tersebut.

“Susulan tangkapan tersebut, serbuan kedua dilakukan di sebuah rumah teres juga di kawasan Seberang Jaya dan membawa kepada rampasan peralatan serta bahan-bahan untuk memproses dadah jenis heroin,” katanya kepada pemberita di Ibu Pejabat Polis Kontinjen Pulau Pinang di sini hari ini.

Khaw berkata, siasatan seterusnya membawa kepada serbuan ketiga di kawasan parkir kereta di Perai dan menemukan dadah dianggarkan seberat 7,400g di dalam sebuah kenderaan.

Katanya, polis turut merampas wang tunai bercampur-campur serta kenderaan jenis Honda Accord 2.4 dipercayai digunakan lelaki itu untuk kegiatan pengedaran dadah, yang kesemuanya bernilai RM25,050.

“Suspek kini direman tujuh hari bermula 26 Mei bagi membantu siasatan menurut Seksyen 39B Akta Dadah Berbahaya 1952,” katanya.

Sementara itu, dalam serbuan berasingan pada Sabtu lepas di Seberang Perai Utara, Khaw berkata polis berjaya menangkap dua lelaki berumur 29 dan 30 tahun, dipercayai terlibat dalam kes curi batang kabel milik Telekom Malaysia di sekitar kawasan Kepala Batas.

Menurutnya, hasil pemeriksaan ke atas sebuah pacuan empat roda dinaiki kedua-dua lelaki itu yang ditahan pada 4 pagi semalam, menemukan 52 batang kabel Telekom yang telah dipotong di bahagian belakang kenderaan tersebut.

“Kedua-dua lelaki itu ditahan dan kes ini masih dalam siasatan polis di bawah Seksyen 379 Kanun Keseksaan,” katanya. – BERNAMA


Proton X90 terbakar bukan berpunca letupan bateri hibrid

SYARIKAT pengeluar kereta tempatan, Proton Holdings Bhd (Proton) menafikan Proton X90 yang terbakar seperti dipaparkan dalam video tular pada Rabu disebabkan letupan bateri hibrid ringan (48v) model berkenaan.

Proton melalui satu kenyataan medianya di laman Facebook berkata, pihaknya mengambil maklum berhubung insiden terbabit dan kereta berkenaan sudah berada dalam simpanan syarikat itu.

“Pihak kami sedang menjalankan siasatan yang teliti dan akan bekerjasama rapat dengan pihak berkuasa yang berkaitan untuk menentukan punca kejadian.

“Kami juga ingin menjelaskan bahawa tiada letupan yang disebabkan oleh bateri hibrid ringan Proton X90,” kata pengendali laman Facebook berkenaan pada Rabu.

Proton X90 terbakar pic.twitter.com/z4QvAUu6S1

— 🇵🇸 𝙈 𝙇 𝙃 𝙆  🍉 (@luqmanhkm_14) August 22, 2023

Tambahnya lagi, Proton juga mengambil kira luahan serta memahami kebimbangan orang awam berhubung isu terbabit.

“Proton memohon kerjasama orang ramai untuk tidak terbabit dalam perbincangan spekulatif. Kami ingin memaklumkan bahawa siasatan masih diteruskan.

“Di Proton, kualiti dan keselamatan produk kami adalah keutamaan, dan kami ingin meyakinkan pengguna bahawa semua model Proton dibangunkan untuk memenuhi piawaian tertinggi.

“Setiap unit menjalani pemeriksaan kualiti dan keselamatan yang ketat sebelum dihantar kepada pelanggan,” kata syarikat itu.

Author

Fazleen Safina Abd Jamil

View all posts

View all posts


Kontrak untuk anak, menantu Muhyiddin: Boleh tak kamu sebut ‘tak buat apa-apa?’ – Anwar

HULU LANGAT: Datuk Seri Anwar Ibrahim meminta Tan Sri Muhyiddin Yassin supaya menunjukkan bukti beliau tidak menyalahgunakan kuasanya ketika menjadi Perdana Menteri.

Berucap pada ceramah Jelajah Perpaduan di Semenyih pada Selasa malam, Perdana Menteri mendakwa, Muhyiddin yang juga Pengerusi Perikatan Nasional (PN) telah mengayakan kroni dan keluarga.

Dakwa Pengerusi Pakatan Harapan (PH) itu lagi, negara ini telah rosak kerana tindakan Perdana Menteri yang hanya menjaga kuasanya dan keluarga sendiri.

“Dia (Muhyiddin) sakau sana sini… dia boleh maki saya berbakul-bakul. Tetapi dia tak boleh tegur atau kecam saya (atas alasan) saya guna kuasa untuk sakau duit negara ini.

“Saya nak tanya Muhyiddin, dok cakap banyak sangat… boleh tak, kamu sebut ‘tak buat apa-apa’? Kayakan kontrak anak kamu dan menantu kamu… (tetapi) kamu cakap bersih,” ujarnya dalam ceramah berkenaan, lapor Astro Awani.

Anwar menegaskan, beliau juga telah melihat fail-fail yang dipercayai berkaitan unsur penyalahgunaan kuasa.

“… ada orang pula (cakap), ‘ya betul Tan Sri bersih’. Saya sekarang tak macam dulu, saya tak tengok fail.

“Sekarang, saya tengok fail (sebagai Menteri Kewangan),” jelas beliau.

Pada 9 Februari lalu, Muhyiddin menafikan dakwaan beliau terlibat memberikan kontrak Sistem Imigresen Bersepadu Nasional (NIISe) kepada syarikat IRIS Corporation Berhad, yang dikaitkan dengan menantunya.

Menurut beliau, ia merupakan satu fitnah yang sengaja dilakukan dan direka untuk mencalarkan maruahnya dan keluarga.

Ahli Parlimen Pagoh itu juga mendakwa perkara tersebut adalah sebahagian daripada siri tohmahan jahat terhadap dirinya yang dilakukan oleh kerajaan Pakatan Harapan-Barisan Nasional pimpinan Anwar.

Author

Media Variasi

View all posts

View all posts


Pemandu treler kongsi realiti berjauhan dengan anak bini, lepas rindu di jejantas

CYBERJAYA: Bukanlah suatu hal yang mudah untuk dilalui oleh seorang pemandu treler lebih-lebih kerjaya itu memerlukan mereka berada di jalan raya setiap hari sehingga terpaksa mengorbankan waktu lapang bersama keluarga.

Itulah yang dialami seorang pemandu treler, Muhammad Ghaffar Ilham Kamaruddin, 30, yang baru-baru ini tular di media sosial ekoran video pertemuannya bersama anak-anak di jejantas di Pasir Gudang, Johor.

Dalam video itu, kelihatan isteri dan empat orang anaknya berusia antara 11 bulan hingga tujuh tahun menunggu untuk menemuinya di jejantas.

Menurutnya, video tersebut dirakam bertujuan untuk mengenang memori mereka sekeluarga.

“Sebelum ini saya pandu kargo dan hanya pulang ke rumah seminggu sekali saja sebelum saya ubah angin pandu treler tangki pula dan pulang ke rumah dua minggu sekali kerana order di sekitar Johor Bahru sementara keluarga di Batu Pahat.

“Setiap kali ada order di Melaka dan Senawang, Negeri Sembilan saya beritahu isteri (Nur Syarzurah D Wanis, 26) supaya dia dan anak tunggu di mana-mana lokasi untuk kami bertemu sekejap bagi melepaskan rindu.

“Sekarang kami tinggal bersama, cuma masa bersama keluarga masih kurang kadang-kadang dua hari sekali baru balik, tetapi saya usaha untuk pulang ke rumah juga biarpun bila sampai anak sudah tidur,” katanya seperti dilapor Berita Harian.

Jelas Muhammad Ghaffar, meskipun dia terlepas peluang melihat anak-anaknya membesar namun dia berharap segala pengorbanan itu membuahkan kesungguhan buat anak-anak untuk terus belajar bersungguh-sungguh.

“Kerjaya sebagai pemandu treler menuntut masa saya di jalan raya setiap hari sehingga kerap terlepas peluang melihat anak membesar.

“Saya anggap ini pengorbanan dalam membesarkan anak dan berharap mereka menghargainya dengan belajar bersungguh-sungguh,” ujarnya.

Author

Diyana Rahip

View all posts

View all posts